Bann ‘granmoun’ pe met dernyen latous pour zot gran spektak demen\nSa spektak, ki pou en melanz ladans tradisyonnel, rakontaz zistwar, sanson, poenm, romans, pyes teat parmi lezot ankor, i premye dan son zanr e i pe ganny fer antyerman par bann dimoun aze avek bokou leksperyans ek talan kiltirel.\nFodre dir ki en benn apele Reviv -- konpoze par bann gran non dan lanmizik Kreol parey Marcel Crea lo vyolon, Roy Cadeau lo bennjo, Guy Marie ek Barney Adeline lo gitar e Justin Freminot lo tanbour -- in ganny met ansanm espesyalman pour donn lakonpannyman lanmizik tou bann ki pou pe performen dan nenport fason lo lasenn.\nSe santer e mizisyen veteran renonmen Patrick Victor ki pe met ansenn sa spektak.\nMerkredi apremidi nou ti ganny sans koz avek Msye Victor pandan en pti poz kot en sesyon repetisyon kot ICCS.\nAvek tou son leksperyans met ansenn plizyer spektak Msye Victor i dir i’n vreman enpresyonnen par sa kantite talan ki bann 3enm-az i annan.\n«Bannla i annan menm pour montre ; i fantastik ; mon’n vreman enpresyonnen e i enkrwayab kantite keksoz ki mon pe dekouver koman en artis. Mon realize ki nou annan en kantite eleman kiltirel, tradisyonnel ki pa ti pe ganny met an valer,» i ti fer resorti.\nI dir ki menm avek tou son leksperyans met ansenn bann spektak i pe plito les bann group ek endividi ki pe performen fer li dan en fason spontane.\n«Sa bann dimoun i annan zot fason azir lo lasenn e i enkrwayab ki mannyer zot epanouir,» i dir.\nMsye Victor i dir dimoun ki pe vin vwar sa spektak pa pou dezapwente e i pou les zot vin dekouver pour zot menm sa kantite talan ki ti pe dormi.\nI fer remarke ki la i en sans pour piblik, sirtou bann zenn, vin dekouver nou larises kiltirel e tradisyonnel.\nMsye Viktor i dir ki avek tou manm son lekip organizater e bann teknisyen son ek lalimyer zot pou fer bann sesyon repetisyon toulezour ziska lavey spektak limenm.\nTiket pour sa spektak i kout 100 adilt e 50 roupi zanfan anba 12-an e pe vann enpe partou anvil e dan tou bann biro ladministrasyon distrik.\nAnvil dimoun i kapab aste tiket kot lapos, kot Konsey Nasyonal pour Lar e kot Departman Devlopman Kominoter.


Zot ti volonterman servi—Taiwann | Letid\nLIR AN Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bengali Bicol Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Cinyanja Croatian Czech Danish Dutch Efik English Estonian Finnish French Georgian German Greek Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kiluba Kinyarwanda Kirghiz Kirundi Kongo Korean Kreol Seselwa Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Mauritian Creole Maya Mixe Mongolian Ndebele Ndonga Nepali Norwegian Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Thai Tigrinya Tshiluba Tsonga Turkish Turkmen Turkmen (Cyrillic) Tzotzil Ukrainian Urdu Uzbek Venda Vietnamese Waray-Waray Wolaita Xhosa Zulu\nAPEPRE senk an pase, Choong Keon ek Julie, en koup ki aprezan dan zot 35 an montan ti servi konman pionye ordiner dan lavil Sydney, Lostrali. Choong Keon i dir: “Nou ti travay a mitan e annan en lavi konfortab. Kot nou ti reste, i ti annan bon klima e lavi ti ase fasil. Nou ti kontan ki nou ti pros avek nou fanmir ek zanmi.” Kantmenm sa zot konsyans ti fatig zot. Akoz? Zot ti konnen ki zot sirkonstans ti permet zot pour fer plis dan servis Zeova, me zot ti en pe ezite pour fer bann sanzman neseser.\nApre sa, dan en lasanble trwa zour an 2009, zot ti tann en diskour ki ti vreman tous zot. Sa lekter ti ankouraz bann ki ti kapab fer plis dan zot minister. I ti dir: “Par egzanp: En drayver i kapab fer son loto vir gos oubyen drwat me sa i posib selman si sa loto be bouze. Pareyman, Zezi i kapab ed nou pour fer plis dan nou minister si selman nou pe bouze, setadir si nou pe fer bokou zefor pour atenn nou lobzektif.” * Sa koup ti santi konmsi sa orater ti pe koz avek zot. Dan sa menm lasanble, en koup misyonner ki pe servi Taywann ti ganny entervyou. Zot ti koz lo lazwa ki zot gannyen dan zot minister e met lanfaz lo lefet ki i ankor annan bokou bezwen laba. Ankor enn fwa, Choong Keon ek Julie ti santi konmsi sa orater ti pe koz avek zot direkteman.\nJulie i dir: “Apre sa lasanble nou ti priy Zeova pour donn nou sa kouraz pour prepar nou pour al Taywann. Me nou ti per. I ti konmsi nou ti pe sot dan en basen naze ki fon pour premye fwa.” En verse Labib ki ti ed zot pour ‘sote’, setadir fer sa desizyon, i Eklezyast 11:4 kot i dir: “Sa enn ki vey divan pa pou senm lagrenn e sa enn ki get nyaz pa pou rekolte.” Choong Keon i dir: “Nou ti deside aret ‘veye e gete,’ o kontrer konmans ‘senmen e rekolte.’” Zot ti priy en kantite, lir zistwar bann misyonner, imel bann ki ti’n fini al servi Taywann, vann zot loto ek zot pake e al Taywann trwa mwan pli tar.\nEKSPERYANS LAZWA DAN PREDIKASYON\nPlis ki 100 frer ek ser sorti dan lezot pei pe servi Taywann dan bann landrwa kot i annan en gran bezwen pour plis proklanmater. Zot sorti Lafrans, Langleter, Lespanny, Leta-z-ini, Lostrali, Kanada, Kore ek Zapon e zot annan diferan laz ant 21 ek 73. Parmi zot i annan plis ki 50 ser selibater. Kwa ki’n ed sa bann frer ek ser devoue pour akonplir zot minister dan en lot pei? Annou vwar.\nLaura, en ser selibater ki sorti Kanada i servi konman en pionye dan was Taywann. Me ziska apepre di-z-an pase, i pa ti kontan predikasyon ditou. Laura i eksplike, “Mon ti pas zis ase letan dan predikasyon pour mwan pa kontan al prese.” Apre bann frer ek ser Kanada ti demann li pour vin pres avek zot Meksiko pour en mwan. I dir: “Sa ti premye fwa ki mon ti pas plis letan dan predikasyon e mon pa ti ekspekte ki i ti pou gou koumsa!”\nSa leksperyans ti motiv Laura pour mazin al servi dan en kongregasyon ki koz en lot langaz Kanada. I ti konmans fer en kour pour aprann Sinwan, ed en group Sinwan e annan sa lobzektif pour al Taywann. I ti atenn son lobzektif an Septanm 2008. Laura i dir: “I ti pran mwan apepre enn an pour mon santi mon konfortab dan mon nouvo lanvironnman, me la mon pa vwar mwan pe retourn Kanada.” Ki mannyer i santi konsernan predikasyon? I dir: “I en lazwa, napa en lot keksoz pli satisfezan ki vwar bann etidyan Labib fer bann sanzman dan zot lavi kan zot konn Zeova. Pour al servi Taywann in donn mon sa loportinite pour gout sa lazwa bokou fwa.”\nSIRMONT DIFIKILTE POUR KOZ SA LANGAZ\nBrian ek Michelle, en koup dan zot 35 an an montan sorti Leta-z-ini ti al servi Taywann apepre wit an pase. O konmansman zot pa ti vwar zot itil dan predikasyon. Me en misyonner byen eksperyanse ti dir zot: “Menm si ou zis kapab donn en dimoun en trak, ou devret mazinen ki sa i pou petet premye fwa ki sa dimoun i ganny en mesaz konsernan Zeova. Alor ou deza pe fer en keksoz enportan dan ou minister!” Sa parol ankourazan ti ed Brian ek Michelle pour pa bes lebra. En lot frer ti dir zot: “Pour pa dekouraze, pa get progre ki ou’n fer dan langaz Sinwan sak zour me progre ki ou’n fer depi dernyen lasanble.” Zot ti progrese e ozordi zot bann pionye efikas dan predikasyon.\nKwa ki kapab motiv ou pour aprann en lot langaz menm si i difisil? Esey vizit sa pei kot ou anvi al servi, asiste renyon, asosye avek bann frer ek ser ki reste laba e al avek zot dan predikasyon. Brian i dir: “Ler ou vwar ki bokou i aksepte mesaz Rwayonm e ou santi lanmour ki annan ant bann frer ek ser, ou pou ganny motive pour al servi dan sa pei menm si i pa pou fasil.”\nME KI KALITE TRAVAY ZOT FER?\nDetrwa parmi bann ki’n al servi dan en landrwa kot i annan en pli gran bezwen Taywann in kapab siport zot servis pionye par ansenny Angle. Kristin ek Michelle i vann seafood. Kristin i eksplike, “Zanmen mon’n deza fer sa avan, me sa louvraz in ed mwan pour reste dan sa pei.” Avek letan, Kristin ti ganny detrwa bon kliyan. Sa travay a mitan i permet li siport son lekor ek son madanm finansyerman e i donn zot ase letan pour lapes dimoun, setadir fer servis pionye ki sa travay pli enportan.\n“APRESYE SA VWAYAZ”\nWilliam ek Jennifer, en koup sorti Leta-z-ini ti al Taywann apepre set an pase. William i dir: “Aprann en nouvo langaz, servi konman pionye, pran swen avek kongregasyon, ganny ase larzan pour okip nou fanmir, tousala par ler ti fer nou epwize.” Kwa ki’n ed zot pour reisi e gard zot lazwa? Zot esey fikse bann lobzektif rezonnab. Par egzanp, lefet ki zot ti napa en tro gran ekspektasyon ler zot ti pe aprann Sinwan sa ti fer ki zot pa ti tro dekouraze ler zot progre ti dousman.\nWilliam i rapel sa ki en sirveyan rezyonal ti dir li, “Apresye sa vwayaz, pa zis sa destinasyon.” Andotmo, apre ki nou’n met en lobzektif spirityel, nou bezwen apresye bann pa ki nou fer ki anmenn nou ver nou lobzektif. William i dir ki kan i ti aplik sa konsey sa ti ed li ek son madanm pour vin pli fleksib, pour ekout konsey bann frer responsab dan sa landrwa e pour aziste zot fason fer pour ki zot kapab reisi dan predikasyon dan sa nouvo pei. I azoute: “Sa in osi ed nou pour mazinen pour pran en pe letan pour apresye labote sa zil kot nou pe servi.”\nParey William ek Jennifer, Megan, en ser selibater pionye sorti Leta-z-ini pe ‘apresye son vwayaz’ anmezir i pe esey atenn son lobzektif pour koz Sinwan pli byen. Tou le wikenn, i zwenn en group proklanmater ki pres dan en landrwa vreman enteresan, sa i pli gran por Taywann, Kaohsiung. Megan in kapab anons sa bon nouvel par pres lo diferan bato avek bann peser sorti Bangladesh, Filipin, Lendonezi, Lenn, Taylenn ek Vanuatu. I dir: “Vi ki bann peser i reste dan por pour zis en ptigin letan nou konmans en letid Labib avek zot lanmenm la deswit. Pour kapab koz avek zot tou, mon souvan etidye avek kat oubyen senk dimoun an menm tan.” Ki progre i pe fer dan langaz Sinwan? I dir: “Mon ti a swete ki mon kapab aprann pli vit, me mon gard antet sa ki en frer ti dir mwan en zour: ‘Fer ou mye e Zeova i ava pran ka avek larestan.’”\nPA DANZERE, SENP E GOU\nAvan ki Cathy ki sorti Langleter ti al servi dan en lot pei, i ti rode kote i kapab al servi kot i pa danzere pour en ser selibater. I ti mansyonn sa dan son lapriyer avek Zeova e ekri bann let kot detrwa biro brans e demande ki danze i kapab annan pour en ser selibater servi laba. Apre i ti evalye larepons sak let e vwar ki Taywann ti pou sa pli bon landrwa pour li ale.\nAn 2004 a laz 31 an, Cathy ti al Taywann kot i viv en lavi pli senp ki i kapab. I dir: “Mon ti demann bann frer ek ser kote i sa pli bon landrwa pour aste fri ek legim bon marse. Zot bon konsey ti ed mwan pour ki mon pti larzan ki mon ti’n met dekote i dir pli lontan.” Kwa ki’n ed li pour annan en lavi senp? Cathy i dir: “Souvandfwa mon priy Zeova pour ki mon kontant mwan avek sa bann repa ek lenz senp ki mon gannyen. Mon santi ki Zeova pe ekout mon lapriyer par montre mwan kwa ki mon bezwen e ed mwan pour pa mank sa ki mwan mon anvi.” I dir: “Mon kontan mon lavi senp akoz i ed mwan pour reste konsantre lo bann keksoz spirityel.”\nLavi Cathy pa zis senp me i gou. I eksplike akoz: “Mon kapab pres dan en landrwa kot bokou dimoun i ekout sa bon nouvel. Sa i vreman en lazwa!” Kan i ti ariv Taywann, i ti annan de kongregasyon Sinwan dan sa landrwa kot i ti konmans servi konman en pionye, me ozordi i annan set kongregasyon. Cathy i dir: “Pour mwan vwar avek mon de lizye sa logmantasyon enkrwayab e pour kapab ede dan sa rekolt, sa i fer ki tou le zour mon lavi i vreman gou!”\n“ZOT TI MENM BEZWEN MWAN!”\nKi mannyer keksoz in pase pour Choong Keon ek Julie ki nou’n mansyonnen dan lentrodiksyon? O konmansman, vi ki Choong Keon ti konn zis en ptigin Sinwan, i pa ti santi li tro itil dan kongregasyon. Me bann frer ek ser dan sa landrwa pa ti santi parey. Choong Keon i dir: “Kan nou kongregasyon ti separe, mon ti ganny lezot responsabilite konman en asistan ministeryel. A sa moman mon ti vreman santi ki mon ti pe servi kot i annan en pli gran bezwen.” I azoute avek en sourir, “I ti gou, zot ti menm bezwen mwan!” Ozordi i pe servi konman en ansyen. Julie i azoute: “Nou santi nou’n akonpli en keksoz e nou osi annan satisfaksyon ek lazwa ki nou pa’n zanmen santi avan. Nou’n vin isi pour ede, me nou santi ki se nou ki’n ganny ede par sa leksperyans eksitan. Nou remersye Zeova pour permet nou servi isi!”\nDan bokou pei, i ankor annan en bezwen pour ede dan travay rekolt. Eski ou pros pour fini lekol e ou pa asire ki ou pou fer apre sa? Eski ou selibater e ou anvi vin pli itil dan lorganizasyon Zeova? Eski ou anvi donn ou fanmir en zoli leritaz spirityel? Eski ou nepli travay e ou ti a kontan partaz avek lezot sa ki ou’n aprann dan ou lavi? Ou kapab asire ki ou pou ganny bann zoli benediksyon sorti kot Zeova si ou deside pour fer plis dan ou minister par al servi kot i annan en bezwen pour plis proklanmater.\n^ par. 3 Vwar sa liv “Bearing Thorough Witness” About God’s Kingdom, sapit 16 paragraf 5-6 an Angle.


Tou le 3 sispe i reste Baie Ste Anne e zot aze 36, 26 e 23-an.\nParmi sa 3 sispe 2 ti ganny arete Zedi tandis ki enn ti ganny arete yer granmaten. Tou le 3 in ganny rimann e zot pou repas ankour le 16 Septanm.\nLapolis pe kontiny zot lanket dan sa ka vol.\nGuyto Figaro, en zonm 22-an ki reste Baie Lazare, in kondann 18 mwan prizon pour lofans vol kont en koup etranze.\nSa lensidan ti ariv Mardi Anse à la Mouche.\nSwivan lanket dan sa ka, lapolis ti arive rekiper propriyete ki ti’n ganny vole pour sa koup.\nFigaro pe egalman ganny prosekite pour plizyer lezot ka vol ki’n arive dan rezyon Baie Lazare tou dernyenman.\nSa zonm 30-an ki reste Takamaka, drayver ‘pick-up’ ki ti enplike dan sa aksidan fatal ki ti arive Anse Forban Sanmdi swar in formelman ganny sarze pour lofans koz lanmor atraver dray dan en fason danzere.\nSa akize, ki’n ganny large lo plizyer kondisyon, pou repas ankour le 30 Septanm.\nEn zonm 32-an ki reste Anse Norde, sispe dan 4 lensidan kas lakaz e vole ki’n arive Beau Bel ek La Retraite tou resaman, in pas ankour yer kot in ganny rimann. I pou repas ankour le 14 Septanm. Sa sispe ti ganny arete Zedi.\nEn zonm 23-an ki reste Vilaz Pascal ki ti pe rimann depi boner sa semenn in formelman ganny sarze yer pour 2 ka vol ki’n arive dan distrik Beau Vallon pandan mwan Out.\nSa akize in ganny large lo serten kondisyon an kontan en kosyon 10,000 roupi.\nI pou repas ankour le 8 Oktob.\nEn zonm 24-an ki reste L’ilot, Glacis, sispe dan 2 lensidan kas lakaz e vole ki’n arive le 26 ek le 30 Out Majoie, in ganny rimann ziska le 9 Septanm.\nSa sispe ti ganny arete Zedi.\nRezilta letopsi fer lo lekor Daniel Asba, sa zonm 38-an sorti Caiman Estate Anse Boileau ki ti ganny ranmase mor obor semen dan Gravye, Anse Louis Zedi apremidi in demontre ki se lemorazi son larat (pancreatic haemorrhage) ki’n koz son lanmor.


26enm Festival Kreol-Mizisyen larezyon i partaz lyen komen leritaz Kreol\nSa rankont, ki form parti bann aktivite organize dan kad 26enm Festival Kreol, ti ralye reprezantan sorti La Renyon, Moris, La Giyann, Martinik ek Sesel, e i ti deroul anba tenm Dinamizm kiltirel.\nApard ki bann diferan morso mizikal, bann partisipan ti osi donn bann kont-randi byen detaye lo leritaz ek kiltir zot pei, ensi ki bann diferan demars ki pe ganny fer pour zot prezervasyon.\nAdaptasyon lanmizik modern pour form en fizyon avek lanmizik tradisyonnel ti enn bann pwen ki lamazorite pei prezan yer ti koz lo la, me sa ki enportan note se ki zot tou zot ti agree ki Ianfaz i devret ganny mete lo prezervasyon sa laspe tradisyonnel.\nTi osi ganny dir ki sa leritaz i devret en pwen rankont ki pa selman form en lyen solid ant bann mizisyen kreolofonn, me ki osi kree en bezwen kolektif pour son prezervasyon, pour permet ki i kontinyen ganny pase atraver diferan zenerasyon.\nLa Renyon ti pe ganny reprezante kot sa rankont par group kiltir ki spesyaliz dan lanmizik maloya, tandis ki group Dicibel ti pe reprezant Martinik. Antroprolog Jean-Claude Mahoune, artis tradisyonnel veteran Patrick Prosper e zenn artis Nelson ‘Daddy Cool’ Constance ti fer prezantasyon lo kote Sesel.\nLa Giyann ti ganny reprezante par artis Eliette Danglades, tandis ki group ‘Ras Minik & Cool I’ ti koz lo lapar Moris.\nNou bann portre i montre serten group pe fer zot prezantasyon.


tuesday-10th-november-2015 – The National Assembly of Seychelles\nHome » Verbatim » Verbatim - Third Term 2015 » tuesday-10th-november-2015\nTuesday 10th November, 2015,\nBonzour tou bann Manm Onorab. Bonzour Minis ek son delegasyon. Bonzour tou bann dimoun dan Galeri.\nOzordi nou annan en group sorti ek NATCOF, swet zot la byenveni parmi nou dan Lasanble Nasyonal. Bann ki pe ekout nou dan lakour, bonzour.\nOzordi nou annan nou prensipalman 2 travay pou nou fer. Enn i annan en Statement par Minis lo the Medium Term Fiscal Framework e dezyenm en Bill ki osi pou ganny pran par Minis Adam.\nNou ava komans avek sa Statement. Minister.\nMr Speaker, Leader Biznes Gouvernman dan Lasanble Nasyonal, Leader Lopozisyon dan Lasanble Nasyonal, tou bann Manm Onorab dan Lasanble Nasyonal, ser ek frer Seselwa.\nDan prezantasyon Bidze 2015, nou ti prezant pou la premye fwa, en lankadreman fiskal mwayen term. Sa kad i demontre lentansyon Gouvernman lo sa 5an ki pe vini. Pour sa lannen, pou ranforsi nou prosesis bidzeter, nou pe met sa kad devan zot de nouvo, avan ki nou fer prezantasyon Bidze 2016, ki pou formelman fer le 14 Desanm, 2015.\nSa lankadreman i konsistan avek nou stratezi fiskal disiplinen e nou plan devlopman Nasyonal 2016-2020. Sa kad fiskal i definir resours ki disponib, ensi ki nivo depans ki soutenab. Sa kad fiskal i fer sir ki tou opsyon ki Gouvernman i anvi met devan pep Seselwa i ganny analize pou permet ki desizyon ki ganny pran i konsistan avek krwasans nou lekonomi an mwayen term.\nMr Speaker, nou Minister in fer bokou zefor pou asire ki Bidze ki pou ganny prezante i reste an konformite avek sa kad. Nou’n osi fer konsiltasyon dan en fason osi larz ki posib, pou asire ki nou kapab reflekte priyorite pep Seselwa. Mon remersye tou dimoun ki’n partisip dan sa bann konsiltasyon, ki’n anmenn bokou lide pou nou konsidere. In osi permet nou annan en langazman pli profon lo sa prosesis bidzeter e permet plis konpreansyon sa prosesis. Mon swete ki sa lesanz ki nou pou annan ozordi, i pou osi anrisi sa prose e permet sak Seselwa vin pli angaze anver sa prosesis bidzeter.\nMr Speaker, premyerman an sa ki konsern sityasyon makro ekonomik nou pei, nou premye priyorite se pou kontinyen asire ki nou vin pli rezilyan. Swivan misyon IMF resanman, nou’n konfirmen ki nou pe vwar en akselerasyon dan nou nivo krwasans sorti 3.2 poursan lo komansman lannen pou ariv 4.3 poursan pour 2015, ver lafen sa lannen. Sa i reflekte travay sak Seselwa pandan sa lannen.\nKrwasans dan Sekter Touris in 8 poursan pandan sa lannen e sa in annan en lenpak mil-ti-pli-ka-ter dan plizyer lezot Sekter nou lekonomi. Bann fakter ki’n siport sa krwasans i enkli ranforsman marketing par STB dan bann marse kle, elarzisman rezo Air Seychelles pou li fer code share e osi sa bann nouvo vol Air Seychelles lo Pari, plis vol par lezot Konpannyen, ensi byen ki plis bato touris e avyon prive ek avyon charter.\nNou’n vwar osi meyer prodiksyon dan Sekter Labwason, apre ki sa ti’n tonbe an 2014. In osi annan krwasans dan litilizasyon internet e bann servis lenformasyon e kominikasyon e nou ekspekte sa pou kontinyen dan bann lannen ki pe vini. In annan osi meyer performans dan Sekter Wholesale ek Retail. Malgre lefe ki akse avek kredi i reste en konsern, krwasans dan kredi an 2015, konpare avek menm peryod an 2014 in kontinyen a en ritm plis ki 14.2 poursan.\nMr Speaker, lo kote monneter, nou Roupi in stabilize apre presyon ki in resevwar an 2014. A lafen Oktob, 1 Dolar ti aste R13.02, an mwayenn pour lannen 2015. Menm si sa i reprezant en depresyasyon 7 poursan par rapor ek Zanvye ziska Oktob 2014, nou’n reisi fer sir ki i annan stabilite. Nou priyorite se asir stabilite e nou reste dan en sityasyon pozitiv gras a sa stabilite.\nAn sa ki konsern nou Roupi kont Ero, nou’n vwar en lapresyasyon 11.5 poursan pandan sa menm peryod. Sa in anmenn rezilta ki nou rannman atraver tourizm in diminyen akoz menm si nou’n kapab ganny plis Ero pe antre dan nou pei, i pa’n koresponn avek otan Roupi ki oparavan.\nAn sa ki konsern lenflasyon, sa in ogmante pou ariv 4.5 poursan an Septanm 2015. Nou estimen ki sa i an rezilta kontinyasyon sa lenpak depresyasyon an 2014, me nou santi ki nou lo bon semen pou nou adres sa.\nMr Speaker, an re-gar-dan ver 2016, nou ekspekte ki krwasans pou 3.1 poursan. Nou ekspekte ki nou pou kapab konsolid performans dan tourizm e gradyelman amelyor nou rannman. Avek nou stratezik Lekonomi Ble, e lenvestisman par plizyer antreprener Seselwa dan Sekter Lapes, nou ekspekte vwar en ranforsman son kontribisyon anver nou lekonomi.\nLo mwayen term, nou pe prevwar en krwasans anyel ant 3 a 4 poursan. Nou ekspekte ki kondisyon pozitiv an sa ki konsern pri karbiran e osi komodite pou kontinyen. Me sa lavantaz lo en kote i osi vin avek risk akoz nou bann marse kle pour tourizm sirtou Lerop, i ekspekte reste anba bokou presyon.\nMr Speaker, sa previzyon i reprezant en analiz realis lo nou perspektiv. Me parey nou’n deza vwar sa lannen menm, nou kapab osi kree akselerasyon dan krwasans, baze lo lenvestisman par lantrepriz Seselwa, baze lo travay par Seselwa. Nou bezwen osi touzour konsyan ki nou reste en lekonomi vilnerab. Nou konekte avek lekonomi global. Ozordi nou kapab vwar ki nou bokou pli rezilyan ki an 2008 e an 2015, nou bokou pli rezilyan ki an 2014. Nou bezwen kontinyen batir nou kapasite pou nou reazir vitman e osi prevwar loportinite ki pou disponib ozordi e demen.\nTourizm pou reste pilye nou lekonomi e nou annan loportinite pou nou kree plis valer dan sa Sekter, atraver plis prodwi e leksperyans ki kapab ganny ofer par bann pti e mwayen antrepriz. Nou stratezi Lekonomi Ble pou osi permet nou ranforsi nou kapasite, pou fer ki nou pou kree plis valer atraver nou resours maren e anmenn nou ver plis diversifikasyon e osi linovasyon.\nNou pou osi kontinyen ranforsi gouvernans dan nou Sekter Finansyel. E sa pou vin en baz pou nou miltipliye aktivite ki pou anmenn reveni pour bann akter dan sa Sekter. E i osi esansyel ki nou ranforsi formasyon dan sa Sekter, pou kapab asire ki plis Seselwa i fer en karyer ladan. Avek sa stratezi diversifikasyon, nou ekspekte ki kontribisyon anver prodwi enteryer brit oubyen GDP par Lekonomi Ble e Sekter Finansyel i ogmante.\nNou ekspekte osi ki Sekter Konstriksyon i kontinyen anmenn krwasans pozitiv dan sa prosen 5an. Gouvernman pe envestir dan bann proze lenfrastriktir konsiderab, enkli lagrandisman danm La Gogue, nouvo sistenm sewage. Nouvo laliny elektrisite, ensi byen ki nouvo proze Por, kontinyasyon renovasyon Erport e kontinyasyon envestisman dan proze lakaz e lezot lenfrastriktir sosyal.\nNou stratezi kordinasyon monneter pou kontinyen viz redwir lenflasyon otour 3 poursan par an. Sa stratezi pou osi viz kree mwayen adisyonnel pou siport stabilite nou Roupi. Stabilite nou Roupi i depan lo marse dan en lekonomi lib parey nou annan. Nou’n kapab montre ki nou kapab kree sa konfyans ki permet sa stabilite. I enportan an 2016 ki nou mentenir sa stabilite.\nMr Speaker, Gouvernman in angaz li pou asir en kad fiskal tre disiplinen. Pour 2016, sirplis primer bidzeter ki nou prevwar i 3.8 poursan. Sa sirplis pou permet nou reste lo bon semen an sa ki konsern nou det ekstern osi byen ki domestik. I pou permet nou mentenir sa konfyans ki nou popilasyon i annan, ensi byen ki nou bann krediter e nou bann partner aletranze. Nou bi se mentenir sa sirplis lo 3.8 poursan pandan sa peryod, ki pou asire ki nou reste lo semen stabilite.\nMr Speaker, pandan 2015 nou’n vwar en performans ankourazan an sa ki konsern nou reveni. Sa in posib an parti akoz nou’n amelyor kapasite Seychelles Revenue Commission pou li anmas Tax. E i annan plizyer mezir ki nou pou enplimante an 2016 e pli lwen, ki pou permet nou asire ki nou sistenm Tax i efikas e ki i baze lo lazistis sosyal e solidarite. Pli gran reform ki nou pou komans enplimante an 2016 se en sistenm progresif lo Income Tax.\nNou ava rapel ki Prezidan James Michel ti anons nou lentansyon pou met en tel sistenm an plas dan son Diskour Leta Lanasyon 2013. Nou’n an konsiltasyon avek IMF e lezot partner, pou asire ki nou annan mwayen apropriye pou enplimant en tel sistenm, apre ki nou’n enplimant en sistenm baze lo en to fix 15 poursan depi 2008. An Zanvye 2016, IMF pe anvoy en misyon teknik pou ranforsi nou kapasite e pou met sa sistenm an aplikasyon. Prensip de baz sa reform se pou met plis larzan dan pos sa ki pli bezwen. Depi nou reform an 2008, saler minimonm in double. Lo tou nivo, nou’n vwar progresyon lo nivo saler. E letan nou pou enplimant sa reform lo Income Tax, sa pou kree en vre logmantasyon larzan lafen–di-mwan, pour preski 7 mil dimoun.\nDezyenm reform ki nou pou finalize an 2016 se en rediksyon dan Business Tax. Dan nou konsiltasyon avek diferan biznes, i kler ki nou bezwen envestir dan en lapros ki fasilit bann pti biznes pou vin bann gran lantrepriz. Nou rekonnet nesesite pou redwir sa nivo 30 poursan aktyel e sa misyon IMF ki pe vini an Zanvye, pou permet nou adres meyer stratezi pou met sa an plas.\nAnmezir ki nou enplimant sa rediksyon, Sekter Tourizm pou mentenir son nivo aktyel ki 15 poursan e bann lezot Sekter ki benefisye avek konsesyon, zot pou mentenir sa konsesyon.\nNou reform pou osi adres en senplifikasyon dan nou sistenm Tax ki pou osi fasilit bann odit ki ganny fer e redwir bann loportinite ki egziste pou evit peyman. Sa progranm reform pou osi mars ansanm avek travay ki nou pe fer pou enplimant en nouvo Lalwa pou promouvwar pti biznes, ki pou osi senplifye sistenm Tax pou benefisye bann pti e mwayen antrepriz.\nMr Speaker, an sa ki konsern nou det eksteryer, nou’n fini asire ki nou’n pran an kont nou lobzektif redwir nou det anba 50 poursan nou prodwir domestik brit, nou GDP, avan 2018 dan sa kad fiskal pou mwayen term. An sa ki konsern nou det, nou bezwen kler. Napa short cut. I enportan pou montre ki nou serye, ki nou responsab. Sa disiplin ki nou’n montre ziska prezan, sa disiplin ki nou pou mentenir, pou asire ki nou pou ganny pli bon kondisyon finansman a lavenir.\nKoman en pti pei ki sibir fasilman lenpak lekonomi global, nou stratezi disiplin konsernan nou det i kree sa rezilyans e sa konfyans par bann Lenstitisyon Finansyel ki Sesel i lo bon semen. Nou ava rapel ki an 2015, Lazans Fitch in amelyor nou rating pou nou ariv en BBB minus.. Baze lo nou pozisyon an 2016 e lo sa stratezi disiplinen, nou det i ekspekte desann pou ariv 49.6 poursan an 2018, sorti 63 poursan ozordi.\nSa stratezi pou marse selman si nou gard sa disiplin pou mentenir sa sirplis 3.8 poursan, ekivalan a 827 milyon an mwayenn pour sa prosen 3an, baze lo nou GDP. Nou kapab note ki annefe, nou det eksteryer pe kontinyen diminyen dan en fason regilye e soutenab. Nou det domestik ki servi pour rezon monneter i reste konsekan. A lafen 2015, i ekspekte reprezant 12 poursan GDP e si nou ti retir sa det domestik, nou nivo det ek GDP ti pou selman 55 poursan. I ti enportan pou nou kapab servi sa lenstriman monneter, pou asire stabilite nou lanmonnen apre presyon ki nou’n resevwar an 2014 e nou ekspekte ki dan sa bann lannen ki pe vini, avek sityasyon ekstern pli favorab, nou pou bezwen servi sa stratezi mwens ki avan.\nMr Speaker, nou rediksyon dan det in vin en legzanp pour plizyer pei. Sorti plis ki 150 poursan lavaler nou GDP an 2008 pou ariv mwens ki 63 poursan ozordi. Sa rediksyon in kree stabilite e i permet nou kapab osi regard loportinite linovasyon pou redwir nou det. Sesel sa lannen in agree sa loperasyon lesanz det kont ladaptasyon, kot en zonm ziska 30 milyon Dolar pou ganny re envestir dan en Fon pou lit kont sanzman klimatik. Letan nou regard pli devan, nou pou kontinyen analiz loportinite ki kapab egziste pou restriktir nou det kot i annan loportinite pou amelyor ankor plis nou kondisyon repeyman.\nMr Speaker, an sa ki konsern bann nouvo Polisi pou enplimante dan Bidze 2016. Parey Prezidan ti’n deza anonse, Gouvernman pou entrodwir trezyenm mwan saler apartir Zanvye 2016 pour tou bann travayer Gouvernman ki pa lo sa ki nou apel bann Kontra Fix. Sa i reprezant premye faz lenplimantasyon sa logmantasyon. Dezyenm faz pou ganny aplike dan Bidze 2017 pour lezot pozisyon dan Gouvernman, konsernan dimoun lo Kontra. Sa i pour tou travayer Gouvernman ki’n dan lanplwa 1an ou plis. Sa trezyenm mwan lapey pou baze lo zot lapey de baz. E bann travayer ki lo en baz part time, sa saler pou ganny proporsyon baze lo son kantite erdtan travay.\nMr Speaker, sa logmantasyon pa pe aplike pour okenn pozisyon Konstitisyonnel. Sa trezyenm mwan saler pou osi ganny egzanpsyon Income Tax pou sa premye R1O mil, an konformite avek Lalwa ki deza an plas. Si nou donn en legzanp.\nSi en dimoun son saler de baz i R12 mil, sa premye 10 mil pa pou annan okenn Tax ki pou ganny tire e sa R2 mil, sa dezyenm 2 mil pou ganny tire 15 poursan ki lavaler R300. Alors sa travayer pou ganny R11,700 dan son lanmen. Me si en dimoun son saler de baz i R9000, i pou ganny antye son R9000 dan son lanmen. Sa i dapre konformite Lalwa Tax ki deza egziste.\nMr Speaker, 2 group travayer ki prensip Kontra i egziste deza e sa i Lapolis ek Militer. Dan zot ka, Gouvernman pou donn sa trezyenm mwan saler lo baz swivan.\nDan Lapolis, lo tou ran ziska Serzan Mazor e dan Militer, lo tou ran ziska Lyetnan.\nDan en dezyenm faz, apartir 2017, parey pour travayer Gouvernman ki deza lo Kontra, bann ran pli o pou osi benefisye avek sa trezyenm mwan.\nMr Speaker, dan nou Bidze pour 2016, nou pou osi enkli bann group swivan. Savedir tou sa bann dimoun pou osi benefisye avek sa trezyenm mwan saler. Sa i enkli bann travayer Cleaners Corporative, bann Home Carers, bann Field Technicians ki annan Kontra avek Departman Kominoter ek Sport, bann dimoun ki lo Kontra Maintenance avek NSC e bann Sekirite ki lo Kontra avek Lapolis.\nMr Speaker, pou lannen 2017 parey mon’n deza dir, sa trezyenm mwan saler pou ganny enkli pour lezot travayer Gouvernman ki lo Kontra.\nMon remersye tou bann ki dan Sekter Prive, ki deza pe donn sa benefis baze lo lavantaz ki sa i anmennen atraver en meyer performans. Nou pou kontinyen konsilte avek Sekter Prive, pou ankouraz bann lezot Konpannyen pou swiv sa legzanp e plizyer pe deza fer le neseser.\nPour lannen 2016, nou pou travay avek bann Lorganizasyon, pou met an plas en bon sistenm Appraisal, ki pou form parti sa lenplimantasyon sa sistenm peyman trezyenm mwan saler. I bon pou note Mr Speaker, ki en total plis ki R94 milyon pe ganny prevwar dan Bidze 2016, pou lenplimantasyon sa logmantasyon.\nMr Speaker, parey Prezidan Michel in deza anonse, apartir Desanm sa lannen, Pansyon Retret de baz pou osi ogmante par R500 pou li ariv R3600 par mwan. Pou annan osi menm logmantasyon par mwan, pour bann dimoun ki pe ganny Pansyon Gouvernman. Sa logmantasyon in deza ganny enkli dan nou stratezi a mwayen term, ensi byen ki logmantasyon anyel ki pou swiv.\nMr Speaker, avek bi pou pli byen siport bann pti biznes ki pe lanse, nou pe osi anmenn bann reform dan Lalwa Seychelles Licensing Authority dan nou kad fiskal mwayen term. E sa reform prosennman, pou asire ki license i ganny delivre apre pa plis ki 7 zour dan plas 14 zour aktyelman. Sa revi pou osi fer provizyon pou kreasyon license provizwar ki permet en pti biznes demare pli vit.\nMr Speaker, dan Bidze 2016 e dan nou kad fiskal a mwayen term, nou pe osi fer provizyon resours finansyel pour letablisman bann Konsey Distrik. Sa bann Konsey pou ranforsi rol nou kominote dan bann proze dan distrik e anmenn son lenplimantasyon pli pre avek sitwayen. Nou estimen osi ki sa i kapab ede pou amelyor relevans e performans travay Gouvernman lo baz distrik.\nMr Speaker, swivan lanons ki Prezidan Michel in fer dan son Diskour Lazournen Nasyonal, mon Minister in an konsiltasyon avek Lasosyasyon, sa ki nou apel bann ex RFA, bann Royal Fleet Auxiliary pou kapab ofer zot sa rekonesans pou zot kontribisyon anver nou sosyete. Malgre lefe ki letan zot ti travay lo sa bann bato Royal Fleet Auxiliary zot ti anba responsabilite Gouvernman Britanik sa lepok, nou tou koman Seselwa nou bezwen rekonnet sa travay e souvan se sakrifis ki sa bann dimoun in fer. Apre negosyasyon avek zot, nou’n prevwar en sonm R4 milyon dan Bidze 2016, ki pou ganny peye an Zanvye lo en baz R20 mil par manm. Mon anvi pran sa loportinite pou mwan felisit Lasosyasyon ex-RFA pour tou sa zefor ki zot in fer e pour sa solidarite ki zot kontinyen demontre anver kanmarad.\nMr Speaker, Gouvernman in osi pran an kont demann bann ansyen manm Lafors Defans an sa ki konsern peyman Gratwite ki pa ti’n ganny adrese letan zot ti’n kit Lafors. An konformite avek Scheme egzistan pour Militer, Gouvernman pe organiz en peyman plis ki R7 milyon ki pou ganny peye an Desanm 2015 e ki pou donn sak manm en sonm R8 mil. Sa peyman pe ganny fer anba provizyon aktyel dan Scheme Militer ki deza an egzistans. Gouvernman i osi rekonnet zot demann pou pran an konsiderasyon kestyon Konpansasyon. Gouvernman pou kontinyen dan son negosyasyon avek bann reprezantan sa bann ansyen manm Lafors, pou idantifye mekanizm apropriye pou adres sa kestyon.\nMr Speaker, dan mwayen term, Gouvernman pe osi ranforsi son lenvestisman dan lozman pour nou bann sitwayen. Nou pe prevwar kontinyasyon dan proze konstriksyon lenfrastriktir lakaz atraver bann proze tel ki Perseverance, an menm tan ki nou osi devlop bann proze rezyonal dan bann distrik. Nou pe osi travay lo en kad partenarya piblik prive pou nou finans proze apartman e condominium pour diferan nivo demann.\nLenvestisman dan lozman konvenab e konfortab in touzour en priyorite pour sa Gouvernman. Lannen prosen pou mark 40an depi ki nou pe enplimant bann proze lozman, pou asire ki nou pe met nou pep o sant devlopman e sa in touzour komans avek sa twa par lao nou latet. Serten sa bann premye Housing Estates ki date depi 1977 pe osi bezwen ganny renouvle. Sa in form parti sa Kontra ki nou’n fer avek nou pep e dan sa kad fiskal an mwayen term nou pou ranforsi li.\nGouvernman atraver HFC pou osi ranforsi mwayen pou asire ki menm sa ki pli vilnerab i kapab ganny akse avek finansman apropriye pou li gard son lakaz an bonn eta e envestir kot i bezwen. Gouvernman pou kontinyen asire ki i met resours disponib pou kontiny son progranm smart subsidy. Dan nou konsiltasyon avek bann diferan Labank, atraver sa prosesis Bidzeter nou’n konstate ki Labank Komersyal i bezwen fer plis, pou asire ki zot pe ofer servis finansman lakaz ek lozman pour nou popilasyon.\nHome Saving Scheme ki pe ganny enplimante par HFC i deza donn en legzanp en progranm ki pe marse e ki nou pe travay avek Labank Komersyal pou nou kapab elarzi li. Nou anvize ki dek ki en dimoun i komans ganny en saler oubyen en reveni, ki nou devret fasilit mwayen ki sa dimoun i kapab komans fer en savings pour son lakaz dan en Home Saving Scheme.\nMr Speaker, dan sa kad mwayen term, pou pli byen siport lekselans dan Lar, dan Kiltir e dan Sport, Gouvernman pe kree bann Fon spesifik ki pou permet nou pli byen siport devlopman nou Artis e nou bann Atlet o nivo. Nou pou osi met an plas en Fon spesyal pour dimoun avek dezabilite. Sa bann Fon pou ganny etablir an partenarya avek Sekter Prive e avek partisipasyon bann partner dan sa bann Sekter.\nMr Speaker, dan kad nou mwayen term, bann Lorganizasyon Non Gouvernmantal in zwe en rol kle pou devlop diferan proze ki siport nou kominote e pou asir partisipasyon bann ki pli vilnerab. Swivan konsiltasyon ki nou’n annan avek Lasosyete Sivil, Gouvernman pe re entrodwir en progranm sipor ki pou permet finansman serten proze ki pe ganny zere par Lorganizasyon Non Gouvernmantal. Sa progranm pou an konplemantarite avek resours ki deza pe ganny debourse dan kad CSR e nou pou met li an aplikasyon a partir 2016.\nMr Speaker, dan mwayen term parey Prezidan in deza anonse, nou pou osi envestir pou enstal bann pano soler lo bann lakaz dan nou kominote e osi kree plis loportinite pour bann biznes Seselwa partisip dan sa Sekter.\nMr Speaker, labaz nou stratezi krwasans pour sa mwayen term, se pou kree plis loportinite pou Seselwa envestir dan son lavenir. I annan plizyer mezir ki nou pe prevwar ki pou fasilit sa e osi asire ki nou pou kapab soutenir nou nivo krwasans dan sa peryod e menm si keksoz i al pli byen, akse-ler li. Si dan premye faz nou reform nou ti bezwen bokou lenvestisman sorti aletranze pou kree reveni an deviz, nou pe aktyelman antre dan en nouvo staz nou devlopman, kot lenportans lenvestisman entern i pou santral.\nPrezidan e Gouvernman in deza met bokou lanfaz lo bann pti e mwayen antrepriz koman en sours krwasans ki soutenab pour nou pei. An 2016, nouvo Lezislasyon ki nou pou met an plas, i pou ranforsi sipor ki Gouvernman in met a zot dispozisyon e osi fasilit zot lenvestisman dan bann Sekter ki inovatif. Nou pou osi kontinyen envestir pou kree bann sant pou SMEs atraver lenvestisman direk sorti dan Bidze e osi atraver lenvestisman par Fon Pansyon e osi atraver bann Partenarya Piblik Prive.\nMr Speaker, akse avek finansman i reste en defi mazer a sa moman dan nou lekonomi. Gouvernman in fer kler ki bann Labank i bezwen fer bokou plis pou fasilit lenvestisman par bann pti biznes. Malgre ki Gouvernman i ofer sipor atraver garanti parsyel pour bann loan anba SME Scheme, se touzour Labank Devlopman Sesel e Small Business Financing Agency, SBFA ki’n finans lamazorite proze.\nKrwasans dan kredi ant 2014 ek 2015 in plis ki 14.2 poursan e sa in malgre lefe ki kondisyon finansman dan marse zeneral i pa’n ideal. Nou’n resaman kree en laliny finansman adisyonnel, sa ki nou apel sa laliny SME plus, ki met en son R100 milyon a dispozisyon DBS, pour bann proze ki priyoritiz krwasans dan bann Sekter emerzan. E DBS in osi pran en loan R75 milyon avek Barclays pou finans son bann loan.\nDBS in kontinyen zwe sa rol koman stabilizater, pou asire ki pti biznes i kapab ganny akse avek finansman, menm letan kondisyon dan marse pli larz pa’n ideal. Nou ava note ki DBS ti pe viz deboursman R200 milyon an 2015. Me Mr Speaker, a lafen Oktob, DBS in fini debours plis ki R234 milyon pour sa lannen, pou finans plis ki 2060 proze. Sa i enkli loan anba Scheme SME e osi bann loan normal anba son Scheme DBS. Lo sa sonm i annan serten Sekter kot nou pe vwar serten presyon. E i enportan pou nou analiz byen pou nou asire ki bann antreprener i fer bann bon swa.\nPar egzanp, kot i konsern laplikasyon loan pour transpor, DBS in deza finans R56.5 milyon pour bann proze Car Hire, Taxi, Bis e Pick-up e demann i ankor tre o. Sa bann laplikasyon i demontre loportinite ki pe ganny kree atraver krwasans dan tourizm e lezot servis asosye. Me nou bezwen osi fer sir ki nou lekonomi i kapab siport en tel konsantrasyon. I esansyel alor ki nou osi adopte bann stratezi diversifikasyon apropriye e ki Labank i akonpanny nou bann biznes.\nAvek nouvo mezir ki Labank Santral pe enplimante an 2016 e osi amelyorasyon dan sityasyon monneter, nou ekspekte vwar en meyer lanvironnman pour sa bann finansman an 2016. Nou pe osi demann bann Labank pou met resours neseser pou form zot lekip pou kapab gid bann antreprener e asire ki nou kree sa biznes ansanm. Pour bann dimoun ki’n deza fer laplikasyon loan, pou annan lespas pou zot ganny asiste. Me nou bezwen rekonnet sa presyon ki i annan me sityasyon anmezir ki i amelyore, zot pou gannyen asiste.\nMon profite pou rapel ki DBS, malgre ki in bezwen met plis larzan dan lekonomi ki i ti’n prevwar, in kapab redwir son bann loan ki pa pe performen pou ariv 3.6 poursan an 2015, sorti 8 poursan an 2014.\nMr Speaker, si bann Labank Gouvernman parey DBS i kapab fer sa, napa en rezon atraver formasyon, atraver sipor ki nou donn bann biznes, ki Labank Komersyal pa kapab fer parey.\nMr Speaker, parey Prezidan in deza anonse, nou pe osi enplimant en progranm apartir 2016 kot 40 poursan lo premye R7 mil dan saler en zenn ki fek sorti dan en Lenstitisyon Post Segonder pour en peryod 1an, i ganny ranbourse avek anplwayer par Gouvernman. Sa i reprezant alafwa en sipor pour bann pti biznes e osi en loportinite pou nou pli byen entegre bann zenn ki fek sorti dan lemonn ledikasyon, pou zot kapab batir en vre karyer. Sa progranm pou osi fasilit formasyon pour sa bann zenn dan sa premye lannen, letan zot in antre dan sa nouvo louvraz.\nI enportan pou note ki sa sipor pou osi disponib pour bann zenn ki pe kree zot prop biznes e i pou ede pou redwir zot kou pou zot kapab demare. Krwasans soutenir dan Sekter Tourizm pe osi kree loportinite pou nou azout valer lo serten prodwi oubyen serten leksperyans. Plizyer biznes pe deza sezi sa bann loportinite. Gouvernman pe osi travay an 2016, lo en letid lo kreasyon valer dan sa Sekter e son konpetitivite, ki pou ed Gouvernman pli byen siport bann operater ki deza dan sa Sekter atraver polisi stratezik, me osi ed nou idantifye loportinite pour nouvo lenvestisman e biznes. Nou pou osi regard loportinite pou pli byen siport sa Sekter kle lo Praslin ek La Digue, kot sa Sekter i annan en rol primordyal dan lavi sosyoekonomik sa bann kominote.\nMr Speaker, dan sa perspektiv mwayen term, Gouvernman pou kontinyen revwar mwayen pou pli byen siport nou kapasite prodiksyon. I annan plizyer stratezi ki nou pou servi. Premyerman, nou pou kontinyen servi STC pou agrandir lasenn prodiksyon lokal e siport biznes lokal. Nou pou osi revwar fason ki nou kapab adres konsern fondamantal lo kou prodiksyon kot i konsern pri lenerzi. Nou stratezi lenerzi renouvlab i form par sa sipor me nou kapab note osi ki re balansman ki deza an kour lo pri lenerzi pour Sekter Komersyal, pe redwir sa kou pour biznes. Nou pe osi anvi kontinyen ankouraz biznes ki annan kapasite pou antre dan marse leksportasyon. Nou pe etidye mwayen pou mobiliz resours pou siport marketing nou bann prodwi aletranze e kree en kad sipor pour sa bann biznes, dan menm fason petet ki nou vwar nou Sekter Touristik.\nMr Speaker, ranforsman nou kapasite nou lagrikiltir i osi santral pour nou stratezi amelyor nou kapasite prodiksyon. Pou nou siport bann Rermye ebann antreprener agrikol, nou pe adres bann loan ki zot in pran dan peryod reform ekonomik ki pa pe performen e restriktir zot det, pou permet zot ganny en rannman atraver zot lenvestisman. Nou ava rapel ki sa Sekter i osi benefisye deza atraver lenportasyon san laplikasyon Tax lo bann prodwi neseser pou zot travay. Me nou konsyan apre konsiltasyon avek zot, ki kapasite pou fer sa lenportasyon zot menm i souvan limite. Alor, Lazans Lagrikiltir pou travay avek STC pou nou kapab asire ki i annan meyer akse avek prodwi apropriye letan zot bezwen. Lannen prosenn Gouvernman pou osi lans tender pour lenvestisman dan nouvo hatchery ek parents stock, ki pou permet prodiksyon ganny fer dan meyer kondisyon. Avek lenpak sanzman klima, i evidan ki nou bezwen osi pli byen siport bann Fermye letan zot sibir lefe gro lapli e lezot dezas natirel. Leksperyans resan i demontre ki nou bezwen akse-ler debousman peyman lasirans parey in prevwar, dan Scheme ki Gouvernman in met an plas depi detrwa lannen e bann Fermye ki pe atann sa bann peyman, pou ekspekte ganny sa peyman adrese tre prosennman.\nMr Speaker, deplizanpli antreprener Seselwa pe envestir dan nou Lekonomi Ble. Gouvernman pou kontinyen met plis fasilite finansyel, pou asire ki nou kapab siport sa prosesis kot nou ogmant partisipasyon nou bann antreprener Seselwa dan lasenn valer pour bann prodwi ki sorti dan lanmer. I deza annan plizyer proze i-no-van ki pe ganny met an plas dan bann fon ki Gouvernman in met a dispozisyon sa bann antreprener.\nLekonomi Ble pe osi donn nou bann lenvestiser en brand ki for pou promouvwar zot prodwi e benefisye atraver lezot sipor ki nou pe etablir pou ranforsi nou kapasite prodiktiv e nou stratezi diversifikasyon, enkli bann sipor par egzanp lo leksportasyon.\nMr Speaker, Sekter Servis Finansyel i enn ki’n sibir bokou boulversman akoz regilasyon pli kontrenyan dan lekonomi global. Me Sesel in reisi ranforsi son pozisyon e le 30 Oktob, Global Forum OECD, ti ziz Sesel koman largely compliant avek standar meyer pratik. I en realite pou nou tou ozordi, ki nou pa kapab krwar ki nou pou zis kapab kontinyen fer sa ki nou ti abitye fer. Dan sa nouvo lanvironnman, nou kapab ranforsi nou pozisyon e menm kree plis valer. Lakle pou delivre en rezilta pozitiv se plis lenvestisman dan formasyon e mon apresye ki pandan mon bann konsiltasyon avek Sekter Finansyel, tou bann operater enkli bann Labank, in rekonnet nesesite pou nou envestir plis dan formasyon bann Profesyonnel dan sa Sekter.\nMr Speaker, i enportan pou nou kapab pli byen mezir performans Gouvernman lo tou nivo dan sa mwayen term. Depi komansman sa lannen, nou pe fer en proze pilot lo en sistenm progranm bidzeter, baze lo performans. Pour lannen 2016, prezantasyon Bidze pour sa bann Minister swivan pou osi baze lo sa nouvo lankadreman. Bann Minister tel ki Minister Ledikasyon, Minister Lapes ek Lagrikiltir, Minister Later ek Lakaz, Minister Finans, Komers ek Lekonomi Ble, Minister Home Affairs. Nou dan bann semen pou akonplir bann misyon pou fer sir ki Bidze 2017, tou Minister i prezant progranm Bidze baze lo performans. Sa lapros pou permet nou pli byen servi nou resours pou nou atenn nou lobzektif. Sa progranm baze lo performans i permet nou pli byen idantifye rezilta ki nou anvi realize e met resours neseser pou ariv ver sa lobzektif.\nMr Speaker, sa prezantasyon ki mon’n fer lo nou kad fiskal lo mwayen term i baze lo responsabilite ki Gouvernman i annan pou li fer le meyer pour son pep. Nou responsabilite pou met maksimonm loportinite a son dispozisyon, me an a-si-ran osi ki nou mentenir nou lobligasyon. Sak loportinite ki nou pe kree ozordi i posib akoz nou’n disiplinen e akoz nou’n responsab. Sak loportinite in posib akoz nou’n mentenir sa stabilite ki garanti progre. Personn pa kapab konnen ki pou arive dan lemonn demen. Alor i esansyel ki nou stratezi i asir sa responsabilite pou kree stabilite dan botan osi byen ki dan movetan.\nNou prezant sa kad pour latansyon sa Lasanble, pou kontinyen enspir sa konfyans ki pep Seselwa i kapab annan pou li envestir dan son lavenir. Nou remersye zot pou zot sipor pour sa stratezi ki alafwa fonde dan nou responsabilite e dan kreasyon nouvo loportinite.\nMersi bokou Mr Speaker e mersi tou bann Manm Onorab.\nBon, parey i tradisyonnelman le ka, mon ava pran enn de kestyon pour leklersisman. Okenn ki:- nou a komans avek Onorab LGB.\nMersi Mr Speaker. Bonzour tou dimoun ki a lekout.\nMr Speaker, mon ti a kontan demann Minis. Minis in koz lo bann target ki realistik. Mon ti a kontan demann Minis, ki lenplikasyon e posibilite redwir Income Tax across the board, konbyen sa pou kout Gouvernman?\nMersi Mr Speaker e mersi Manm Leader Biznes Gouvernman pour sa kestyon.\nPremyerman mon ti a dir ki i tre enportan ki nou mentenir baz reveni Gouvernman akoz se atraver reveni Gouvernman ki Gouvernman i kapab enplimant son bann progranm e envestir dan lenfrastriktir e dan progre pep Seselwa.\nKestyon lo si i posib pou tir Income Tax. Baze lo reveni ki nou gannyen lo Income Tax, mon ti a dir i preski enposib. Akoz dan Bidze 2015, reveni atraver Income Tax i R929, 827 milyon, savedir pres R1 bilyon. Nou forecast pour Bidze 2016 se ki Income Tax pou ariv R1 bilyon. Si nou retir R1 bilyon dan nou Bidze, mon krwar tou dimoun i kapab konsyan ki sa i en sonm larzan ki konsekan e ki i pa fasil pou ranplas dan en fason senp. I definitivman nou pa pou kapab konsidere ki i fezab pou retir Income Tax, lefe ki sa reveni i R1 bilyon pou Gouvernman e sa R1 bilyon i ganny re envestir atraver bann progranm ki Gouvernman i fer.\nProgranm ki Gouvernman in dir i pou met an plas dan sa kad fiskal a mwayen term, se pou al dan en progranm Income Tax progresiv. En progranm Income Tax progresiv, savedir ki nou redwir sa Income Tax ki bann dimoun ki lo bann saler pli ba i peye. Menm serten group saler petet pa pou bezwen pey okenn Income Tax. E byensir sa i vedir osi ki bann ki lo bann saler pli o, lakantite Income Tax ki zot pou peye i ogmante. Sa reform, nou’n komans diskit sa reform avek IMF depi 2013 e an Zanvye 2016 nou pou annan sa misyon ki pou permet nou vreman analiz kapasite Revenue Commission pou enplimant sa reform e vwar bann meyer fason pou nou enplimant sa, ki anmenn pli benefis pour bann dimoun ki lo saler pli ba. An menm tan e parey mon’n dir, baz sa reform, lenstriksyon, sa terms of reference ki nou’n donnen se pou met plis larzan dan pos sa ki pli bezwen.\nNou pou osi fer sir dan sa reform, ki menm si nou bezwen ogmante lo bann ki saler i pli o, sa i reste rezonnab e i reste an konformite avek lekspektasyon sa ki nou kapab fer dan kad ekonomik nou pei. E i enportan dan sa kad osi, ki nou mentenir lo son totalite, sa reveni global ki nou annan.\nAlor, mersi pour sa kestyon e mon repete ki lefet ki Income Tax i reprezant plis ki R1 bilyon aktyelman, i enportan ki nou regard sa dan en fason responsab.\nMr Speaker, eski Minis i kapab dir nou dan sa prosesis konsiltasyon ki in fer avek bann non-governmental entities, to what extent ki zot pe donn zot commitment ki zot pou siport Gouvernman dan sa demars e pa les Gouvernman li tousel, pou kontinyen asir sa bon Polisi Fiskal pour pei. E an menm tan, ki konmitman ki Gouvernman pou asire ki tou bann ki benefisye atraver bann sibvansyon, sa benefis i de-koul down lo Seselwa ordiner?\nMersi bokou Mr Speaker e Manm Onorab.\nDan nou konsiltasyon avek Sekter, Non-Gouvernmantal avek Lasosyete Sivil, anfe nou kapab dir nou’n zwenn zot a plizyer repriz akoz nou’n zwenn plizyer group. Nou’n zwenn group prensipal ki Citizens Engagement Platform, me nou’n osi zwenn lezot group, par egzanp ki enplike dan Sekter Lapes, ki enplike dan Sekter Lazenes eksetera.\nZot tou zot in dir ki zot in rekonnet sa lenportans sa responsabilite bidzeter ki nou annan. E annefe sa prosesis konsiltasyon in permet nou eksplik pli byen lafason ki Gouvernman i met an aplikasyon son ban progranm. E nou al lo en baz, parey nou’n eksplik sa bann Lorganizasyon, ki nou al lo en baz ki nou evite donn en sibvansyon direk avek bann Lorganizasyon Non-Gouvernmantal. Letan mon pe dir nou pe evite, savedir ki lafason ki nou plito anvi siport zot se atraver bann progranm e bann proze.\nE larzan ki nou pe prevwar apartir 2016 me ki pou kontinyen dan kad fiskal mwayen, se en larzan ki pou disponib pour lenvestisman dan bann proze ki pou ganny prezante par bann Lorganizasyon Non-Gouvernmantal. Mon krwar sa i an parti, i pou ede en pti pe adres sa kestyon ki i annan larzan ki disponib pour bann Lorganizasyon Non-ouvernmantal ki enplike dan siport bann Sekter pli vilnerab e ki osi ki met an plas bann progranm dan en fason ki konplimant travay ki Gouvernman pe fer.\nOsi avek bann progranm ki Gouvernman pe fer aktyelman, kot nou pe al dan sa lapros Performance Based Budgeting, i permet nou regard sa ki Gouvernman pe al fer, pe al enplimante lo baz sa rezilta ki nou anvi ariv lo la. Letan nou regard sa rezilta, si nou annan en sirkonstans kot par egzanp en Lorganizasyon Non-Gouvernmantal i byen plase. Savedir ki menm atraver sa bann progranm bidzeter, nou pou kapab travay avek sa Lorganizasyon Non-Gouvernmantal, pou nou ariv lo en rezilta ki Gouvernman pe prevwar dan Bidze. Alor pou nou pli byen asire ki sa bann sipor pour Sekter Non-Gouvernmantal, nou annan sa bann progranm direk ki pou disponib pour laplikasyon sorti kot bann Lorganizasyon Non-Gouvernmantal. Nou pe osi travay akoz nou konsyan ki bann fon ki disponib anba CSR, i annan parfwa serten group Non-Gouvernmantal ki ganny difikilte pou benefisye anba la e nou pe travay osi pou nou sey idantifye fason ki zot pli kapab ganny asiste anba sa progranm, an menm tan ki nou pou annan osi sa progranm siplemanter ki pou direkteman travay avek bann Lorganizasyon Non-Gouvernmantal.\nMersi Mr Speaker. Bonzour Minis avek ou delegasyon, bonzour tou Manm Koleg Onorab. Tou bann ki dan Galeri e tou bann ki a lekout.\nMr Speaker, Minis in koz lo krwasans 3 a 4 poursan e sirplis 3.8 poursan. Eski Minis i kapab dir nou akoz ki zot pa’n kapab prevwar en logmantasyon dan bann saler ki pli ba, an kontan saler de baz ki ti ava en mezir ki kapab ganny pran, pou ede ferm sa gap ant sa ki ris ek sa ki pov e ede lager efektivman kont lapovrete?\nE dezyenmman, eski Minis i kapab dir nou si to lenflasyon i ba, eski ou kapab dir nou kwa ki pe koz sa logmantasyon kontinyel dan pri bann komodite ki lafanmir i servi toulezour, ki pe fer lavi kontinyelman vin pli ser Sesel? E eski sa bann mezir ki Minis in anonse i bann mezir senser oubyen i bann mezir ki pe ganny anonse akoz nou dan en peryod Eleksyon?\nMersi Mr Speaker e mersi Leader Lopozisyon.\nMe an sa ki konsern logmantasyon dan saler minimonm, premyerman nou ava rapel ki ant 2008 e 2014 saler minimonm in double. Nou’n annan en logmantasyon gradyel e konsekan lo saler minimonm, ki’n annan an vre lenpak e ki’n siport dimoun dan nou pei. I esansyel pou nou rekonnet sa e osi i pa korek pou dir ki napa logmantasyon sa lannen, akoz sa progranm trezyenm mwan saler i reprezant en logmantasyon 8 poursan pour bann dimoun ki dan progranm Gouvernman. E sa i enkli bokou bann dimoun ki lo bann saler minimonm, i enkli bokou bann dimoun ki lo bann saler pli ba. Osi, lefe ki Gouvernman in fer sa parey mon’n deza dir, bokou dimoun dan prive, bokou biznes dan prive pe swiv sa direkteman e bokou ti’n deza met sa an plas. Avek logmantasyon saler, Gouvernman pe kontinyelman travay pou asire ki saler ki a dispozisyon nou pep i koresponn avek pri lavi. Byensir pri lavi i en kestyon ki konplike akoz tou keksoz nou kapab dir dan en fason ou en lot, i kapab ganny vwar koman en priyorite. Me si nou regard enn de bann keksoz de baz ki nou bezwen isi Sesel, enn de sa bann keksoz de baz son pri ki kontribye ver pri lavi, in desann son pri. Premye ki mon ava site se elektrisite. I enportan pou nou not sa akoz nou annan tandans pou bliye. Osi, nou’n asire ki bann prodwir de baz a lenportasyon, son pri i reste stab. Mon pa pou dir ki napa en lefe an zeneral ki pri lavi i ganny vwar koman i o akoz i annan bokou keksoz ki azout lo sa persepsyon ki i annan pri lavi ki o. Me lo bann keksoz de baz, Gouvernman in fer le neseser pou asire ki nou annan sa stabilite de baz.\nNou ekspekte osi ki bann pri a lenportasyon i reste stab dan sa mwayen term, enkli apartir 2016. Sa i baze lo bann perspektiv ki IMF e lezot Lorganizasyon Enternasyonal in anonse, ki pri fuel, ki pri karbiran i ekspekte reste stab. Osi, nou annan sa lavantaz a lafen sa lannen konpare ek lannen pase, ki lavaler nou Roupi vizavi Dolar i pli stab. Serten bann lenpak ki nou’n konstate lo komansman sa lannen kot pri in ogmante i lie osi avek lefe ki lafen 2014 nou ava rapel ki nou Roupi vizavi Dolar ti plis ki R14 e sa in annan en lenpak lo lenportasyon e i vre fodre nou dir osi ki lakominote biznes i bezwen osi i bezwen zwe son rol akoz serten bann enportater letan pri i monte apre i pa desann. Gouvernman pe fer sir i zwe son rol atraver bann Lenstitisyon, atraver STC e osi an itilizan bann Lorganizasyon tel ki Fair-Trading Commission ki pe adrese bann ka kot i annan bann pri eksesif ki ganny rikorde.\nZis pou reponn dernyen parti kestyon se ki si Gouvernman pe fer sazis akoz Eleksyon.\nMr Speaker, mon krwar i kler. Nou pe met en Bidze devan lepep Seselwa, kot nou pe fer en sirplis 3.8 poursan. Savedir nou reveni i depas sa ki nou pe depanse, me an menm tan nou pe fer sir nou pe asire poudir i annan benefis ki ganny pase avek Seselwa. Sa i enkli atraver sa trezyenm mwan saler, sa i enkli atraver logmantasyon dan pansyon, sa i enkli atraver bann sipor ki nou pe donnen pour bann zenn letan zot pou antre dan lanplwa e bokou bann lezot Scheme ek progranm ki nou’n deza anonse. E i enportan osi pou mazinen poudir sa bann progranm ki nou’n mete pou kontribye anver krwasans osi e i en sipor pour lepep Seselwa. Me i osi reste dan en kad ki responsab e disiplinen.\nParti mon kestyon in fini ganny reponn par Minis. Me selman ler Minis pe koz lo diversifikasyon. Par egzanp in koz lo Labank, pti biznes,30 poursan ki zot pe peye petet pou desann. Ki bann laranzman an plis petet:- Minis in dir ki zot pou zwenn avek IMF byento pou koz en pti pe par egzanp, lo Progressive Income Tax. Eski pou annan reprezantan Labank par egzanp, ki pou la osi, petet pou zot donn en pti pe zot apersi, zot pwennvi, pour ki bann pti biznes an zeneral i benefisye pa zis par SBFA oubyen bann Labank ki Minis in mansyonnen, me osi lezot Labank osi?\nDan konsiltasyon bidzeter ki nou’n fer avek bann Labank, nou’n met en defi devan zot. Sa defi se ki ozordi, krwayans biznes pe ganny kree par bann pti biznes. Sa bann pti biznes, pe al Labank Devlopman ek SBFA. Se biznes ki bann Labank Komersyal pa pe gannyen. E zot in rekonnet zot menm, ki zot bezwen adrese sa kestyon, akoz se koumsa ki zot pou kapab osi fer sir ki Labank i kontinyen marse: akoz pou lemoman, bann Labank in depann tro bokou lo larzan ki ganny envestir, zis lo serten prodwi., par egzanp Treasury Bills. Nou vwar ki Treasury Bills, son rate pe komans desann. E sa i vedir, ki tou fason sa bann Labank pou bezwen al dan lezot lenvestisman e pou bezwen travay pli pre avek bann pti biznes.\nAtraver Minister Lenvestisman, Lantreprenarya e Devlopman Bann Pti Biznes, nou osi pe travay pou nou annan bann pli bon, sa ki nou apel Business Advisory Services. Alor Gouvernman pou ofer sa an parti. Me bann Labank osi pou fer li, akoz annefe bokou fwa i annan menm sityasyon kot dimoun in al kot en Labank prive, sa Labank pa’n aprouv son loan. In apre al kot Labank Devlopman par egzanp, in fer son premye staz loan e in kapab debourse. Apre in fer en dezyenm staz e in kapab al kot Labank Komersyal e Labank Komersyal in aksepte akoz zot in vwar sa premye parti proze i marse. E sa i montre ki bann Labank i bezwen met plis lenvestisman dan kapasite bann dimoun ki pou evalye bann proze e gid bann pti biznes.\nGouvernman pe fer li. Mon pa pou dir ki Gouvernman i parfe oubyen ki Gouvernman pe kapab pe fer li byen dan tou lenstans. Me lefe ki Labank Devlopman par egzanp in kapab debours tou sa bann loan e an menm tan redwir lakantite loan ki pa pe performen, i montre ki i posib. E se sa travay ki nou pe fer avek bann Labank, pou asire ki zot ofer sa pli bon servis avek bann pti biznes akoz se bann pti biznes ki pou zot kliyan, ki pou permet zot osi benefisye dan sa krwasans. Apre, lo kote Labank Santral: Labank Santral pe al osi met an plas lannen prosenn plis lenstriman ki pou permet nou dan en serten fason, obliz bann Labank pou zot met plis larzan a dispozisyon bann pti biznes. Serten bann Labank pou lemoman, zot pe met larzan atraver DBS. Mon’n site, par egzanp nou annan sa 100 milyon dan SME Scheme ki sorti kot Nouvobanq. Nou annan 75 milyon sorti kot Barclays. Me bann Labank zot menm zot, zot bezwen fer en pe plis zefor pou kapab ganny sa bann kliyan. E nou annan konfyans ki atraver bann mezir ki Labank Santral pou met an plas, an menm tan avek sa ranforsman lo bann Advisory Services e avek bann Treasury Bills ki pou desann, ki sa sityasyon pou amelyore an 2016 e pli lwen.\nMr Speaker, eski Minis:- sa ki ou’n eksplike Minister, i enteresan. Me petet ou kapab eksplik nou Lasanble en pti gin, kote ou pou ganny en bon pe larzan pou fer sa ki ou pe eksplike?\nEpi si dan ou rod larzan, si ou ti kapab rod, eksplik nou, ki mannyer ou kapab ganny en balans pour Labatwar, pour bann Fermye kapab osi, zot koson, zot zafer ganny peze akoz i pa ganny peze kot Labatwar konmela?\nE an menm tan sa Konpansasyon Solda la, pa ti kapab olye Desanm an 2015:- ar an Desanm 2015. Savedir komansman Zanvye 2016 la zot pe gannyen sa? La, la, la, la Desanm 2015, zot pe gannyen? Fantastik e Solda pou kontan sa.\nE Scheme bann zenn. Sa Scheme bann zenn ou kapab vwar petet ki mannyer nou ti kapab ogmante. Olye 1 zenn, nou kapab ganny 2, oubyen en zenn ki deza in komanse kekfwa i pe ganny li 4 mil 5-R5 mil. I annan ki ganny koumsa konmela. Ki kapab ganny monte lo sa Scheme, si i posib. Konmsi i annan en pti pe plis fleksibilite pou kapab – Sekter Prive ganny ankouraze plis, pou kapab konmsi olye pran etranze, pran bann Seselwa, zenn Seselwa.\nAn sa ki konsern Labatwar, Gouvernman i annan en proze pou fer en nouvo Labatwar. Sa problenm ki pe dir lo balans ki egziste. Sa Gouvernman atraver Minister Lagrikiltir pe pran sa an men, pe adres sa akoz i esansyel ki sa bann fasilite i disponib pour bann Fermye e pou finalman lapopilasyon Seselwa. Akoz nou tou nou konsonm sa bann prodwi.\nE nou pe asire ki alor an 2016 bon, tou dabor premyerman, asire ki sa Labatwar egzistan i opere dan en fason ki an konformite avek kontra ki Gouvernman in donn li. Alor sa pe ganny fer, aktyelman.\nDezyenmman an 2016, asire poudir fer provizyon poudir i annan en dezyenm Labatwar ki ganny met an plas, ki osi kree opsyon konpetisyon e loportinite.\nAn se ki konsern finansman lo ki mannyer nou pou finans an zeneral, tou sa bann proze ki nou pe met an plas e nou konsyan poudir nou annan en meyer reveni, par rapor an 2015. Nou’n ganny meyer reveni ki an 2014. E an 2016 prozeksyon i bon. Anmezir ki i annan krwasans dan lekonomi, nou pe kapab anmas pli byen bann Tax. E nou pe kapab re envestir sa Tax zisteman, pour benefis pep Seselwa. I annan 431 milyon an plis Tax ki nou pe ekspekte gannyen an 2016, ki pe permet nou fer bokou sa bann progranm ki mon’n anonse. E nou ekspekte ki sa progre pou kontinyen, malgre ki nou pe regard osi senplifikasyon nou sistenm Tax.\nE dan senplifikasyon sa sistenm Tax, nou pe ekspekte ki sa i kapab osi kantmenm anmenn plis reveni, akoz i fer li pli fasil pou fer bann odit. Akoz aktyelman, parfwa Komisyon Reveni i kapab annan en doutans konmkwa i annan petet en problenmdan soumisyon Tax ki en Konpannyen in fer. Me i parfwa vin en pti pe difisil pou li fer son odit. Avek nouvo senplifikasyon, i pou fer li pli senp. E nou espere ki nou kapab menm ogmant reveni, menm si petet nou pa al bouz dan en sityasyon kot poursantaz Tax pou diminyen.\nKot i konsern Solda, mon oule konfirmen poudir sa premye staz peyman, sa Gratwite:- akoz sa Gratwite i konsern en Scheme ki deza an egzistans dan Militer e sa bann dimoun, nou’n kapab verifye rikord konmkwa zot in servi dan Militer. E alor nou kapab pey zot sa lannen an 2015, dan detrwa semenn. Savedir an Desanm zot pou ganny zot peyman.\nDezyenm parti sa ki zot ti pe demande, se Konpansasyon. Konpansasyon, Gouvernman in aksepte lefe ki zot annan en case pou demann Konpansasyon. Me Konpansasyon i pou diferan depandan kantite servis ki sa bann dimoun in fer. E nou bezwen kontinyen koz avek zot pou vwar, pou nou etablir sa mekanizm pou nou pey sa Konpansasyon an 2016. Ok?\nAn sa ki konsern Scheme bann zenn. Sa Scheme:- e mon ti a kontan fer kler ki sa sipor, sa sibvansyon sorti Gouvernman, i lo 40 poursan sa saler, lo en maximum R7 mil. Pa vedir sa zenn pou gannyen R7 mil. Sa zenn i kapab ganny nenport saler ki par lao minimum wage e sa anplwayer pou benefisye avek en ranboursman 40 poursan lo sa saler. Ok? E sa 40 poursan lo R7 mil dan sa saler. E sa pou kout nou anyelman, si tou zenn ki sorti dan Post Segonder, i pou kout nou apepre en R25 milyon tou le lannen pou nou enplimante.\nI pou enportan, anmezir nou enplimant li dan premye lannen, ki nou vwar ki mannyer sa i marse. E sa lide ki ou’n flote lo posibilite pou anmenn lezot zenn ki petet deza dan lanplwa anba sa Scheme. I pou enportan ki i reste dan en konteks ki nou kapab prevwar lakantite larzan ki nou depanse. Se pour sa ki pou lemoman, sa Scheme i pour bann dimoun ki sorti dan Post Segonder. E rezon ki nou’n fer li koumsa osi, se ki nou’n rekonnet se la ki annan problenm, akoz menm si to somaz kantite dimoun ki pe rod lanplwa i tre ba Sesel, i zis 4 poursan, me dan sa Sekter, zenn ki premye fwa zot al rod en louvraz, sa poursantaz i pli elve. Plis ki 10 poursan. Mon pa mazin sa sif egzakt. Me i plis ki 10 poursan parmi sa group zenn.\nE sa group zenn osi, se zot ki souvan zot ganny bann difikilte letan zot pe al rod en louvraz, ki parfwa anplwayer i dir, ou napa leksperyans, eksetera. Alor sa sipor i vedir ki sa bann dimoun pou dan en pozisyon ki pli fasil pou zot ganny sa lanplwa. Alor se sa bi, sa Scheme.\nMe bi sa Scheme se osi pou fasilit:- parey mon’n dir dan mon lentervansyon, pou batir en karyer. Akoz nou vwar bokou zenn ki sorti dan Post Segonder, letan zot fek antre dan en louvraz, zot fer 2 mwan dan 1, 3 mwan dan en lot, 4 mwan dan en lot, eksetera. E sa i en pe akoz souvan sa premye staz karyer ki zot antre ladan, petet i en louvraz ki petet en pe de baz. E avek sa sipor ki pou vini, i pou permet sa bann anplwayer pli byen envesti par egzanp dan zot formasyon, pran sa letan akoz zot pe benefisye sa pandan 1an. Pran sa letan pou zot osi pli byen form sa dimoun e fer sir ki i ganny pli byen ensere dan sa lemonn travay. Akoz sa anplwayer, si i pa gard sa zenn pandan 1an, i pou perdi sa lavantaz. Alor i annan sa incentive, pour li fer sir ki i envestir dan sa zenn e gard li dan lanplwa pandan omwen sa premye lannen. E sanmenm sa mon pe dir, parey i pe batir en karyer, pou li kapab devlop son lekor.\nSa propozisyon ki ou’n fer kot si nou kapab anmenn lezot zenn ladan, i en keksoz ki Gouvernman i kapab etidye, me i pou bezwen reste dan en baz ki pou antre dan nou konteks bidzeter e ki pa fer nou depans tro bokou larzan. E osi ki pa, mon ti a dir, sanz striktir sa Scheme pou nou pa annan sa lavantaz lo nivo Skills Development ki en parti entegral dan sa Scheme.\nMe avan Onorab Ghislain. Minis ki arive ek bann Solda ki’n mor?\nMr Speaker, kot i konsern bann Solda ki nepli la, si zot zeritye, zot beneficiary i kapab demontre poudir zot ki beneficiary sa Solda, zot osi zot pou kapab claim sa peyman. Me i pou bezwen kler poudir sa dimoun, swa sa zanfan, ouswa sa madanm, swa sa next of kin, i kapab demontre poudir se zot ki benefisyer Estate sa dimoun ki nepli avek nou.\nOk. Mon a pran en dernyen sa. Onorab Ghislain.\nMr Speaker, Minis in koz en bon pti pe lo pti biznes koman moter lekonomi e nou konnen poudir nou 2 zil, Praslin e La Digue, zot depann bokou lo bann pti biznes. Prenon an kont spesifisite zistans avek lezot servis, eski pou annan en lazisteman osi an sa ki konsern lakantite larzan ki bann pti biznes i gannyen lo sa 2 zil, pou komanse e menm bann ki oule agrandi?\nAtraver sipor ki Labank Devlopman e SBFA i donnen, nou pe asire ki i annan en sipor direk pour bann biznes ki lo Praslin ek La Digue, rekonesan osi ki zot defi parfwa i en pe diferan par rapor avek Mahe. Souvan, zot bann kou de baz, zot bann inputs parey nou dir, i kout pli ser e i enportan pou rekonnet sa atraver sipor ki nou donnen: atraver sa bann Lenstitisyon. E sa pe deza ganny pran an kont. Me an plis ki sa, nou annan provizyon pour devlop sirtou bann Proze Lekonomi Ble pour Praslin ek La Digue, ki permet plis dimoun kapab diversifye zot aktivite ekonomik e kree lespas pour bann pti ek mwayen antrepriz. Servi bann zone ki Gouvernman in etablir, parey zil Eve lo Praslin. E osi regard bann posibilite pour bann SMEs lo La Digue, lo ki mannyer nou kapab donn zot sa loportinite.\nE osi dan Sekter Tourizm, ki en Sekter kle pour devlopman sosyo ekonomik sa 2 zil, i enportan pou nou kree plis leksperyans e loportinite pour bann pti ek mwayen antrepriz, akoz dan bann konsiltasyon ki nou’n annan avek zot, nou’n konsyan ki lefe ki tou dimoun i bezwen pas Mahe avan i al lo sa bann zil, i enportan ki zot konpetitiv e ki i annan bann mwayen konmkwa bann pti biznes i kapab ganny akse pou zot vann zot prodwi ek zot servis avek sa bann touris.\nAlor sa stratezi, sa letid ki nou pe fer lo lasenn valer dan Tourizm, pou regard spesifisite ki annan lo Praslin ek La Digue. Me Fair Trading Commission osi in fer en rapor resaman, lo bann eleman ki Gouvernman i bezwen regarde, an sa ki konsern Praslin ek La Digue, pou asire ki i annan bann lefe mil-ti-pli-ka-ter atraver Sekter Tourizm, avek tou grander biznes lo sa 2 zil.\nBon, avek sa nou’n ariv a lafen Statement. I paret i annan en pe konfizyon lo Bills ki nou sipoze pe al pran, ki mon ti oule eklersi avek Government Business. Donk, nou pou adjourn. E mon oule en Meeting dan mon lofis avek Minis, Leader of Government Business, Legal Counsel e Clerk. Speaker’s Conference Room, nou ava zwenn la.\nE kant a nou, nou ava rezwenn 11er mwen 10.\nBon, nou a kontinyen ek nou travay. Nou annan nou en Bill pou nou aprouve e sa se Conservation and Climate Adaptation Trust of Seychelles Bill, 2015.\nMon a ganny mwan en Motion for Second Reading.\nMr Speaker, mon move ki sa Bill, Conservation and Climate Adaptation Trust of Seychelles Bill, 2015, i ganny lir en Dezyenm Fwa.\nPardon? Anr ou pe segonde. Ok. Wi.\nSo, mon ava envit Minis pou fer son lentervansyon.\nMersi Mr Speaker, bann Leader dan Lasanble, tou bann Manm Onorab e tou dimoun a lekout.\nTou dabor, i enportan pou nou note poudir ki bann pti leta zil, souvan annan bokou difikilte pou zot adres bann kestyon, ki lie avek det. Bann pei parey Sesel, nou’n touzour esey adres sa det dan en fason sistematik. E nou’n esey rod bann inovasyon, ki permet nou pli byen adres bann difikilte ki lie avek sa bann det.\nSesel parey serten bann lezot pti leta zil, nou’n bezwen adres sa bann stratezi akoz bann metod tradisyonnel e bann sipor ki nou gannyen atraver bann Lorganizasyon Tradisyonnel, i pa’n permet nou adres sa bann kontrent, dan en fason sistematik.\nApre bokou konsiltasyon ki Sesel in fer avek the Nature Conservancy, ki zisteman i annan lekspertiz dan etablir bann striktir pour adres bann kestyon det lie avek sanzman klimatik, Sesel ti deside pou materyaliz e etablir en mekanizm ki pou an menm tan adres size det e osi sanzman klimatik. Sa ki nou apele an angle, en Debt for Conservation and Climate Adaptation Trust. Zisteman dan rankont Mondyal pour langazman lo Devlopman Soutenab an 2012 ki ti fer Rio, Sesel ti komans fer bann demars pou e-sanz son det eksteryer, pour adaptasyon ek sanzman klimatik atraver en tel mekanizm. Sa mekanizm i ed en pei pou re negosye son det avek son bann krediter, lo bann nouvo kondisyon pli favorab pou finans bann proze konservasyon e adaptasyon, pou adapte kont sanzman klimatik.\nSa Bill ki mon pe prezante ozordi, i pou etablir sa Fon Konservasyon e Adaptasyon Klimatik pour Sesel, sa ki nou pe apel, SEYCAT an angle. Sa prosesis ki premye fwa i ganny fer Sesel, pou permet nou adapte pli byen avek sanzman klima e an menm tan, ed nou pou zer nou det eksteryer pli byen. Ti an Fevriye 2015, apre detrwa lannen travay e negosyasyon, ki Sesel ti reisir siny en Lagreman avek bann manm Klib de Paris, pou re aste ziska 30 milyon Dolar son det eksteryer pour adaptasyon klimatik. Koman parti sa Lagreman, sa parti det ki Sesel ti drwa Klib de Paris e Sid Lafrik, i pou prezan vin en det dan SEYCAT. Sa Fon ki nou pe etablir. Lavantaz mazer lo kote finansyel, se ki Sesel in aste sa bann det a en pri redwir. Nou’n ganny en konsesyon, en discount 5 poursan adisyonnel e ki Sesel pou pey SEYCAT an parti sa det an Roupi olye deviz etranzer, parey i ti pey Klib de Paris oparavan.\nPou asire ki SEYCAT i vin soutenab e i annan kapasite pou kontinyen avek finansman bann proze Lanvironnman e Klimatik, sa Fon in ganny kree anba son prop Lalwa, pou vin en Fon piblik. Pou osi annan en Fon Kapital ki pou osi ganny kree pou finans sa bann proze, dan bann lannen ki pe vini. Bann rol SEYCAT se pou administre Fon Kapital ek Fon ki pou ganny servi pour proze anba sa linisyativ. SEYCAT pou osi administre son bann byen, pou asire ki i soutenab e ki i kontinyen siport bann tel proze dan fitir. Finansman SEYCAT pou baze selman lo bann don sorti kot Gouvernman ouswa bann Lorganizasyon Non-gouvernmantal, swa isi Sesel oubyen aletranze e son bann proze pou ganny finansman atraver en prosesis ouver e transparan. Son kou administratif pa pou depas 15 poursan, pou asire ki lamazorite Fon i ganny servi pour bann aktivite Konservasyon e Klimatik. E adaptasyon kont sanzman klimatik.\nSEYCAT pou ganny dirize, par en Board ki pou annan 9 manm. Lo sa Board, 4 manm pou sorti kot bann Lazans Gouvernman e larestan pou sorti kot bann Lorganizasyon Non-gouvernmantal, enkli TNC e osi Sosyete Sivil e Kominote Biznes Lokal. Tou bann finansman dan sa Fon pou ganny servi selman pour bann proze Konservasyon e Adaptasyon Klimatik. Bann lavantaz SEYCAT, se ki i pou kree sa Fon Kapital ki pou asire ki finansman bann proze Lanvironnman i kontinyen dan lavenir. Pour sa, i pou servi sa bann finansman sorti kot repeyman det Gouvernman, me osi bann lezot Fon ki kapab ganny envestir dan sa Trust, enkli bann lezot donasyon. I pou osi administre bann lezot Fon ki zot gannyen dan lefitir, pou ede enplimant proze Konservasyon e Klimatik. I pou baze lo latransparans e tou sa bann aktivite pou ganny dirize par desizyon son Board.\nLo kote Lanvironnman, bann proze ki pou tonm anba sa Fon i enkli: Plan pour zesyon nou lespas marin, osi lespas pour proteksyon maritim e osi bann proze ki kapab benefisye bann Peser, bann Peser Artizanal ki kapab benefisye an sa ki konsern zesyon nou bann zil e devlopman nou bann zil dan en fason ki soutenab.\nSa Fon pou osi ed Sesel akonplir son bann bi an sa ki konsern Devlopman Dirab, bann Sustainable Development Goals e pou osi ede dan promosyon nou Lekonomi Ble e bann aktivite pour Konservasyon nou Biodiversite.\nSet avek en plezir ki mon pe propoz sa Bill, pour latansyon sa Lasanble.\nBon, okenn ki oule entervenir?\nMr Speaker, mon krwar ki ozordi dezormen, tou dimoun i bezwen aksepte poudir sa issue sanzman klima in vin en keksoz primordyal pour bann pti leta, sirtou bann pti leta ensiler parey Sesel. E par lefe ki deplizanpli i vin pli koute pou kapab manage sa ki nou apel bann kou e bann lenpak sanzman klima, nou’n vwar li neseser pou nou kapab restriktir en pe e regard dan en lot fason, ki mannyer keksoz i ganny manage, an sa ki konsern zisteman, nou fason ki nou deal avek sa size.\nMr Speaker, sa Prozedlwa devan nou, i koz a 2 nivo. Lo en premye nivo, i koz lo en size an sa ki konsern management of sa issue. E sa i relye primordyal man avek referans ki Minis in fer an sa ki konsern sa debt by back ki Sesel in gannyen.\nE dezyenmman, i annan pou fer avek management bann future funds ki kapab ganny mete dan sa Trust, pour ki nou kapab ankor doren-avan, servi sa Fon koman en mekanizm pou nou travay lo bann proze oubyen lo planifikasyon: oubyen mitigasyon bann keksoz ki kapab arive an relasyon avek sanzman klima.\nMr Speaker, sa Prozedlwa devan nou i enn ki tre trez enportan pour Sesel e i enn ki pou annan bokou lavantaz pour nou pei moving forward. E lenportans ki mon krwar Minis in mete lo sa mo Sustainability, i enn ki nou bezwen koz lo la e akoz par lepase, nou’n vwar ki si nou pa fer bann mezir ki soutenab, in the long run nou kapab komans en keksoz e apre vwar poudir i tonm dan semen. So, i enportan ki ler nou koz lo soustenabilite sa Fund, nou osi koz lo lafason ki sa Fund i ganny manage, to ensure that sustainability.\nMr Speaker, enn bann pwen primordyal dan sa Lalwa, se bann fonksyon ki sa Trust pou annan e ki sa ki sa Lalwa i permet li fer ozordi.\nMr Speaker, ler nou regard ozordi aktyelman, i pe kout Gouvernman en kantite larzan, an relasyon avek bann issue, bann keksoz ki arise as out of bann dega koze par esansyelman sanzman klima. E lenpak sa bann sanzman, lenpak sa bann keksoz ler i arive, kot oparavan nou ti vwar li koman en keksoz en pti pe ekstraordiner parfwa, in vin deplizanpli pli kouran, pli frekan. E par lefe ki in vin pli frekan, sa kou ki i vin avek, i vin pli prononse e i fer ki moman propis in arive pou nou kapab regard en pti pe ki mannyer tousala i ganny manage. E pour nou annan ase larzan, so to speak akoz the cost of it is important, pou nou kapab esansyelman manage sa sityasyon en pe pli byen.\nLer nou regard sa Lalwa, Mr Speaker, in en Lalwa ki’n ganny konsevwar dan loptik, ki mannyer en Trust i ganny fonksyonnen. E mon krwar sa i en tre bon lide, akoz i pou fer li pli fasil pour sa Trust li menm li apros menm bann Barriere de Fond ki a pare pou met ankor larzan dan sa Trust e osi allow li en pe plis lotonomi, pou li kapab fer serten desizyon vizavi serten aktivite ki kapab provide finansman, pou ganny fer.\nEn lot pwen enportan ki nou vwar dan sa Lalwa Mr Speaker, se lefe ki nou pe provide sa Trust avek posibilite osi pou li kapab tap into the Consolidated Fund. E mon kontan sa in arive. Me osi en lot pwen ki de-koul direkteman avek sa, se ki sa Trust osi i ganny odite parey bann lezot entities anba Konstitisyon. E sa i pou asire ki annan transparans e accountability dan lafason ki sa Trust i zer bann finansman ki ganny mete a son dispozisyon, akoz zisteman i pou larzan ki pe sorti dan Kof Leta ki pou al dan sa Trust.\nMe en lot pwen enportan an sa ki konsern sa issue transparans e accountability, se par lefe ki sa Trust pou osi ganny akse avek Fon ki sibstansyel e ki fer ki i pou bezwen annan en bon Checks and Balance System ki ganny met an plas, pou asire zisteman ki sa bann Fon i ganny servi pour sa lobzektif ki zot t’in ganny definir, ler nou ti al rod sa bann Fon, in the first place.\nCeci dit Mr Speaker, mon krwar i annan enn de pti issues ki mon ti oule highlight an relasyon avek sa Lalwa. Ler nou regard sa Lalwa Mr Speaker, mon krwar ki son management sa Lalwa li menm mon krwar i devret tonm anba Minister Finans. Me mon krwar ki dan Lalwa, i annan en pti anomaly ki mon’n remarke, ki nou pe koz lo the Ministry of Environment. E mon krwar sa en koreksyon ki nou ti kapab fer an relasyon avek sa Lalwa.\nEn lot pwen Mr Speaker, ki mon krwar i primordyal e ceci i refer avek Public Finance Management Act. E sa i annan pou fer avek the issue of borrowing. Mon krwar nou’n ariv en letap kot nou Checks and Balance ki egziste ozordi dan nou sistenm finansyel i bokou pli byen, pli byen plase. I bokou pli byen aranze. E mon krwar si nou ti azout avek Seksyon 6, en provizyon kot sa Trust ler i pe borrow, me i pe borrow li with the approval of the Minister for Finance. I ganny approval Ministry of Finance. So, esansyelman i ava ganny led Minister Finans avek tou son kapasite teknik, pou kapab ed li dan preparasyon son bann dokiman. E pou asire osi ki i pa pe antre dan en Lagreman ki kapab at the end of the day, fer sa Trust en pe plis ditor, ki fer li dibyen.\nEn lot pwen ki mon ti a kontan highlight avek ou permisyon Mr Speaker, se dan Seksyon 21(2). Ler nou pe koz lo sa Endowment Fund, inevitableman i pou annan en lifespan. E sa lifespan i pou osi contingent lo lakantite larzan ki pe antre, pandan sa letan ki sa Endowment Fund pe marse. Mon krwar ki nou bezwen koz lo evantyalite ki sa Fon ki pe ganny peye par Gouvernman pa ase pou reservi sa bann det ki deza egziste. E sa osi mon krwar i bezwen ganny enkli anba sa Lalwa, pou fer sir ki tou keksoz i bezwen ganny tightened up en pti pe, an relasyon avek lafason ki sa Trust i ganny managed.\nMon dernyen pwen Mr Speaker e mon krwar sa i en pwen ki ti ganny releve mon rapel ler nou ti pe koz lo bann Lalwa ki annan pou fer avek National Assembly Emoluments Act. E sa i konsern bann exclusion an relasyon avek bann Taxes.\nOzordi Mr Speaker, bann Trust pa dan zot natir being bann non for profit organizations. Zot bezwen zwir serten benefis ki permet zot kapab zener serten kantite larzan, pou kapab fer zot bann aktivite. Me ceci dit, malgre ki zot bezwen zener serten kantite larzan, i annan serten Lalwa ki zot bezwen still abide e tonm anba la.\nE mon krwar sa provizyon anba Seksyon 28, kot nou pe provide sa, exemption from Income Tax, mon krwar ti ava bon ki nou revwar e nou plito konsider dan lafason ki bann lezot Trust pe fonksyonnen. Konsider exempt li petet from Business Tax e allow bann lezot Lalwa pou come in kan i neseser, an sa ki konsern bann aktivite ki sa Trust pou fer.\nAvek sa bref entervansyon Mr Speaker, mon vwar ki Sesel pe bouze. Nou’n ariv en letap kot nou pe konsider bann lenpak bann keksoz ki pou arive dan lefitir e i pou inevitab ki sanzman klima pou annan en lenpak mazer lo nou pei. E nou, nou bezwen fer sir, fer sir tou: – nou fer tou sa ki nou kapab fer ozordi, pou nou kapab anpes sa lenpak vin pli afekte nou pei, plis ki i kapab afekte nou pei, ler i arive.\nE mon krwar koman en Manm sa Lasanble ozordi, mon santi mwan tre fyer par lefe ki mon pe osi kontribye pou mwan prepar mon pei, pour bann evantyalite ki kapab afekte li dan lefitir.\nAvek sa bref entervansyon Mr Speaker, mon pou donn mon sipor pour sa Prozedlwa e mon ti a kontan rekomande ki tou mon bann koleg osi i fer parey.\nOk. Onorab Pierre.\nMr Speaker, mon pou bref akoz Bill ki devan nou, Conservation and Climate Adaptation Trust of Seychelles Bill, i enn ki mon krwar i neseser. I enportan. Mon vwar son lenportans e mon konpran son lobzektif dan en fason vreman kler. Me selman sel:– i annan enn de pti klarifikasyon ki mon ti ava kontan ki Minis i fer.\nDan Seksyon 7, i fer kler poudir pou annan 2 ex-officio Directors e i paret mwan ki sa 2 ex-officio Directors pou annan sa power. Zot pou vote. Zot pou kapab vote dan bann desizyon ki Board i annan pou pran. Mon ti pe zis mazinen poudir, si an prensip an zeneral, letan i annan bann ex-officio lo bann Board, eski zot an prensip annan sa pouvwar pou vote?\nApre mon kontan, mon satisfe ki Seksyon 10, i fer provizyon pour Board, elekte son Chair, son Vice-Chair, son Treasurer and Secretary of the Board. Pour mwan sa i vreman, vreman, pozitiv.\nSeksyon 12 osi i fer provizyon pour CEO ganny apwente par Board, ki mon krwar sa i vreman, vreman, vreman, pozitiv e vreman modern.\nSeksyon 11(5), i dir poudir the quorum for a meeting of the Board shall be both ex-officio Directors and for other Directors. Eski zot pe dir poudir pou annan quorum, fodre absoliman ki i annan sa 2 ex-officio Directors? An lot mo, si ou annan 9 Members on a Board, si ou annan 7 Members ki pa ex-officio dan en meeting e sa 2 ex-officio i absante, eski sa par egzanp, pa pou constitute the quorum pour en meeting? Mon ti a kontan en pti pe leklersisman lo la.\nApre Seksyon 19. Seksyon 19(a). Seksyon 19 i dir poudir a Director may subject to a special majority vote, be removed from Office, who has been found guilty of any misconduct before the breach of trust in the discharge of any duties.\nPour sa Direkter ki’n ganny trouve koupab pour sa bann lofans ki sa Bill pe koz lo la, mon mazinen pou bezwen annan en envestigasyon ki ganny fer. So, lekel ki fer sa envestigasyon? Lekel ki trouv li koupab? Is it the Board ki nou pe koz lo la, la? Eski se Board ki vwar li koupab and therefore Board i deside ki zot in trouv li koupab e i devret ganny dismiss? So, sa i bann klarifikasyon.\nApre, ki zot pe mean par en special majority vote? Sa osi mon ti ava kontan ganny klarifikasyon lo la.\nApard sa, mon krwar i en Bill ki bon. E avek bann leklersisman ki Minis a donnen lo sa bann pwen ki mon’n fer sorti, mon krwar mon ava ekout Minis, apre mon ava deside ki sipor mon pou:– si mon pou donn en sipor oubyen non.\nOk. Bon, avan mon envit Minis pou fer son konklizyon, mon note ki i annan enn de bann senp lamannman, avek bi pou koriz bann fot, ki’n ganny sirkile par Leader of Government Business. Mon prezimen ki napa okenn lobzeksyon par personn.\nSi non then, mon ava envit Minis pou fer son konklizyon.\nMersi bokou Mr Speaker e mersi tou bann Manm Onorab ki’n koze.\nMon ava petet klarifye enn de bann kestyon ki’n ganny demande.\nAn sa ki konsern bann pwen ki’n ganny leve par Onorab Pillay, an sa ki konsern The lifespan of the Endowment e osi sa kestyon egzanpsyon anba Income Tax. Mon krwar bann pwen ki in fer i valab. E lentansyon dan sa Act sete pou fer sir ki sa Lorganizasyon ki’n ganny etablir, parey nenport ki Lorganizasyon non-gouvernmantal Sesel, i pa bezwen pey Business Tax. Efektivman.\nE lo kote Income Tax annefe, tou bann anplwaye dan en Konpannyen oubyen menm dan en NGO Sesel, i bezwen pey Income Tax. Alor sa lamannman mon krwar i toutafe korek e i an konformite avek pratik ki egziste dan Sesel.\nAn sa ki konsern bann klarifikasyon ki’n ganny demande par Leader Lopozisyon lo eski i normal ki bann ex-officios zot annan pouvwar vote oubyen non. Mon krwar dan kad spesifik sa Bill, nou pe kree en Lorganizasyon ki en partenarya egal. E lafason ki ou kree sa legalite, se ki ou annan sa 2 manm ex-officio. Enn ki reprezant Gouvernman, enn ki reprezant The Nature Conservancy.\nAlor, se pour sa ki zot annan:– dan konteks sa Bill ki spesifik, akoz i sa partenarya ant Gouvernman Sesel ek en Lorganizasyon non-gouvernmantal. E sa i sa mwayen ki ou montre sa legalite dan sa partenarya.\nAn sa ki konsern the quorum, sa i osi pour menm rezon. Rezon ki ou bezwen fer sir ki sa quorum i enkli sa 2 ex-officio Members, se akoz sa 2 ex-officio Members ki spesifikman reprezant sa 2 partner dan sa Lakor. Savedir Gouvernman e The Nature Conservancy.\nApre lo kote Seksyon 19, an sa ki konsern: a special majority vot. Sa, mon konpreansyon se ki sa i vedir ki en vot ki’n ganny organize spesifikman lo sa size sa misconduct. Savedir si i annan en alegasyon konmkwa ki en Direkter in azir dan en fason ki pa korek, ki i annan en vot ki spesifikman ganny fer ki sa dimoun i ganny retire koman en Direkter lo sa Board.\nMon espere ki sa bann klarifikasyon i match lekspektasyon bann Manm.\nE zis pou terminen Mr Speaker, mon ti ava kontan zis remersye tou Manm Lasanble pou zot sipor pour sa Bill, akoz pour bann pti leta zil parey Sesel, sa kestyon det e sa kestyon sanzman klimatik i 2 pwen fondamantal ki fer nou vilnerab. E i 2 eleman ki kree difikilte pour nou, letan nou pe regard nou devlopman. En tel lapros kot nou pe etablir en Fon ki pou ranforsi nou kapasite pou nou lite kont sanzman klimatik, me an menm tan, nou pe rod en fason ki fer ki nou det i vin pli soutenab.. Nou pe pran apepre 30 milyon. Ziska 30 milyon nou det i kapab ganny mete dan sa Fon. E lefe ki nou pe kontinyen pey sa det dan sa Fon, i vedir ki larzan pou reste disponib, pour benefis pep Seselwa e sirtou dan konteks lalit kont sanzman klimatik. Sanzman klimatik pou afekte nou lavi toulezour Sesel. E pou annan sa larzan siplemanter ki pou ed nou, pou nou prepar nou lekor, i dan lavantaz nou tou.\nE letablisman sa Fon anba en Lalwa, i donn li en sipor dan Lalwa Sesel e i montre ki mannyer Gouvernman avek son bann partner, nou serye pou nou adres sa size Sanzman Klimatik. E osi konpare ek en kantite pei dan lemonn, i montre osi ki nou, nou annan en veikil spesifik dan nou Lalwa, ki kapab adres sa kestyon Sanzman Klimatik, ki en priyorite pour nou.\nMersi Mr Speaker e mersi tou bann Manm Onorab pour zot sipor.\nBon, nou ava pran en vot lo merit sa Bill.\nA Bill of an Act, to provide for establishment of the Conservation and Climate Adaptation Trust of Seychelles, for the purpose of regulating the debts per transactions and for matters connected therewith or incidental thereto.\nBon, mon prezimen mon a ganny mwan en Mosyon pou sot Committee Stage?\nYes, Mr Speaker, mon move ki nou sot Staz Komite.\nE okenn ki segonde?\nOk. Okenn ki segonn sa?\nOu an faver ouswa ou kont? An faver. Ok.\nBon, avek sa, Bill in pase.\nE kant a nou, parey in leka toultan. Demen Nomination Day, zot konn tre byen. In tradisyon Lasanble pou al dan Recess pandan letan Kanpanny. Alors, nou pou adjourn san en dat. So, zot ava ganny enformen, kan nou pou zwenn, laprosenn fwa.


Alex Serret ki reste Lari Hangard in ganny en kondannasyon 10-an prizon pour lofans kas batiman e vole, lofans komet lo Lari Francis Rachel le 23 Avril 2011 letan i ti kase e vol pour plis ki 50,000 roupi prodwi pour en biznesmenn dan en kyosk.\nLapolis in egalman raporte ki Derreck Denousse sorti St Louis ki boner Fevriye sa lannen ti kondann 11-an prizon pour kas lakaz e vole in ganny ankor en santans 7-an pour menm lofans. Denousse ti komet sa 2 lofans letan i ti kase e vole dan en lakaz St Louis granmaten le 12 Zen lannen pase. Denousse pou komans deservi sa term 7-an prizon apre ki in konplet sa enn 11-an.\nRobin Delorie ki reste Machabée, Glacis in ganny en santans 5-an pour kas lakaz ek 1-an pour vole. Son 2 term prizon pou mars separeman ki fer li en total 6-an antou. Delorie ti komet sa 2 lofans Mare Anglaise pandan lannwit le 3 Mars 2011.\nJean-Paul Fred ki reste Anse Consolation Praslin in kondann 2 term 6 mwan prizon pour fer biznes san en laysenns (trading without a license), lofans komet le 20 Out 2011 letan i ti pe ofer servis konman en tour operater. Son 2 term 6 mwan pou mars separeman ki fer li 1-an prizon antou.\nRenaud Annette ki reste Mont Plasir, Anse Royale, in kondann 3 mwan prizon pour lager avek en madanm gard dan stasyon Takamaka le 17 Zilyet 2008.\nLapolis in donn warning sever an ekri 7 garson lekol segonder ki ti pe konsonm lakol lo Zarden Zanfan Vandredi apremidi. Sa ti ganny fer dan prezans zot paran kot Korgard Santral. Sa bann etidyan ki ti dan zot liniform in ganny averti ki zot pou ganny prosekite si zanmen zot ganny arete ankor pour en tel lofans. Swivan larestasyon sa bann etidyan, proprieter en laboutik Mont Fleuri pe ganny kestyonnen pour lofans vann lakol avek zanfan anba laz. Lapolis pe fini fer son rapor dan sa ka pour anvoy kot Lotorite Laysenns Sesel pour ki aksyon apropriye i ganny pran kont propriyeter sa laboutik.


Ladres Par Minis Pou Lanvironnman Lenerzi ek Sanzman Klimatik a lokazyon lazournen Mondyal Lanvironman kot seremoni Pou rekonnet Bann Frontline Staff dan domenn lanvironman. – Ministry of Agriculture, Climate Change and Environment\nLadres Par Minis Pou Lanvironnman Lenerzi ek Sanzman Klimatik a lokazyon lazournen Mondyal Lanvironman kot seremoni Pou rekonnet Bann Frontline Staff dan domenn lanvironman.\nTou bann travayer dan bann diferan domenn lanvironman\nTou bann envite bonzour\nLe 5 zen in ganny deklare par nasyon ini konman lazournen mondyal pou lanvironnman. I sa zour spesyal ki tou pei lemonn pou sa dernyen 45 an In dedye pour port en latansyon enpe pli spesyal anver nou lanvironman.\nIsi sesel noun toultan obzerv sa lazournen. Par kont resaman sa lazournen in ganny donnen bokou plis prominans.\nPour nou sesel, I en loportinite pou nou reflesir lo nou bann lakonplisman, defi e byensir lavenir.\nSak lannen en tenm I ganny selekte pou komemor sa lazournen e sa lannen tenm kin ganny swazir I, “POLISYON LER” ouswar “AIR POLLUTION”\nSak pei I adapte zot aktivite pou sa lazournen selon zot bann specifisite e bann defi ki zot annan an relasyon avek sa tenm.\nPou nou I pann en leksepsyon. sa lannen bann aktivite ki noun organize I santre otour ledikasyon e lenformasyon nou popilasyon e osi bann aksyon ki tous pli direkteman tenm pou sa lannen, tel ki plant pye dibwa.\nLer I en nesesite de baz pou lavi, e bon kalite ler I enportan pou asir en popilasyon lemonn ki an bonn sante.\nMalerezman ozordi plis ki 92% popilasyon lemon pa pe respir ler prop. Plis ki 7 milyon dimoun I estimen mor par an avek bann maladi relye avek polisyon ler e anviron 4 milyon I dan rezyon sid lazi.\nAzanda gouvernman pour domenn lanvironnman in fer ki bokou zefor in ganny mete, bokou travay in ganny fer diran bann lannen. Ozordi lemonn I rekonnet sesel konman en leader e en sanpyon lanvironnman. Rezilta ozordi I enn ki nou tou nou kapab fyer nou lakonplisman.\nGouvernman I reste angaze pou asire ki nou mentenir nou bann lakonplisman e osi pou fer plis ankor pou asire ki anmezir nou kontinyen devlope konman en pei, nou metenir sa balans ant devlopman ek proteksyon nou lanvironnman.\nDiferan mezir ek linisyativ in ganny pran a diferan moman pou address defi e nesesite sa lepok. Ozordi bann defi I pli konpleks e I demann bann lapros pli inovativ pour kapab sirmont zot.\nEnn bann lisnisyativ kin noun pran se pou protez e zer 30% nou lespas maritime dan en fason inovativ. Mon annan loner pou annonse ki an fevriye sa lannen noun arive konplet 26%. Larestan 4 % nou ekspekte finaliz li avan sa lannen fini. Sa in posib gras a bon partisipasyon ek kolaborasyon tou bann partener.\nFinansman pou lanvironman I reste enn ban defi isi sesel an relasyon avek kantite travay ki I annan pou fer me osi enn bann pli gro defi lo nivo mondyal. Alor en lot bann zefor ki nou osi pe fer lokalman se rod bann diferan fason pou finans nou biodiversite. Governman in aprouv rekonmandasyon en proze biofin ki angro in propoz diferan mezir pou fer bann sekter ki annan bokou lenpak lo biodiversite e lanvironnman anzeneral pou kontribye en pti pe plis. Prensipalman en nouvo sarz lo sak touris ki vin lo bato kwazyer e osi par avyon. Lotorite konsernen pe travay lo son fason lenplimantasyon. Sa mezir I ava kre plis fon pou zer bann aktivite relye ek nou lanvironnman.\nMon ti ava voudre osi pour konklir annons en lot linisyativ ki minister lanvironman pe lanse ozordi. En nouvo apliksyon ki servi bann platform IT kot manm piblik I kapab angaz direkteman avek lotorite e raport nenport problem ou sizesyon avek lanvironman. Nou panse ki sa I ava vin en platform popiler parmi bann zenn e lezot dimoun osi.\nTou sa bann lakonplisman pandan tou sa bann lannen in posib akoz travay dir tou bann akter dan domenn lanvironnman. Zot dedikasyon, zot travay dir e zot lanmour pou zot travay.\nOzordi mon pou profit sa lokazyon pou remersye zot tou ki la.\nAnsanm annou kontinyen pouse pou ki nou ava kapab akonpli plis ankor e ki sesel I a kontinyen reste sa model atraver lemon dan domenn lanvironman.\nMon swet zot tou en bon lazournen mondyal lanvironman 2019.


Prezidan Michel i anons eleksyon prezidansyel -Archive -Seychelles Nation\nPrezidan Michel i anons eleksyon prezidansyel |02 October 2015\nPrezidan James Michel in deklar son lentansyon pour fer eleksyon prezidansyel.\nSa i an konformeman avek lartik 52A (2) Konstitisyon Larepiblik Sesel.\nProklanmasyon eleksyon dan Gazet pou ganny pibliye ozordi le 2 Oktob.\nAnseki konsern dat eleksyon, sa i ava ganny deside par Komisyon Elektoral.\nPrezidan ti fer sa lanons yer swar lo televizyon nasyonal SBC.\nNou prezant zot lanons an antye ki Prezidan ti fer:\nPandan sa dernyen 11-an, nou’n travay dir ansanm pour anmenn nou Sesel kot i ete ozordi. Nou latas pa ti fasil. Nou’n pas atraver serten moman tre difisil. Me nou’n persevere. Nou’n pran bann desizyon kouraze ki’n permet nou sirmont serten sitiasyon ekstrememan kritik. I’n ede ki pandan tou sa letan, nou’n reste ini e solider. Ansanm, nou’n antreprann latas pour batir Nouvo Sesel.\nNou’n reisi. Nou’n fer bokou progre. Sorti dan en sitiasyon “napa”, ozordi napa nanryen ki manke Sesel. Nou’n reform nou sistenm kouvertir sosyal pour ranforsi son lefikasite. E reform pou kontinyen. Reform i aplik osi pour Lasante ek Ledikasyon. Nou’n konstri plis lakaz. Nou’n kree plis lanplwa. Nou’n kree plis pti biznes e met a-dispozisyon bann pti antreprener Seselwa plis kredi. Nou rezerv deviz in ogmante sorti 23 milyon dolar Ameriken pour vin plis ki 500 milyon dolar. Sorti dan kategori en pei a reveni entermedyer, nou’n vin en pei a o-reveni. Anmenmtan, nou’n ranforsi nou bann lenstitisyon etatik. Nou’n ranforsi nou demokrasi, reform nou lalwa kot ti neseser. E sa in permet lepep pran en par pli aktif dan lavi politik ek sosyo-ekonomik nou pei.\nWi, nou’n fer bokou progre. Nou’n transform nou pei. E tousala – i konpri reform ki nou’n antreprann – i reprezant en letap desizif dan listwar modern Sesel. Me listwar pa aret la. Moman in arive a-prezan pour nou antreprann en lot letap, ankor pli dinamik, dan listwar nou pei.\nMwan, koman Prezidan tou Seselwa, mon’n toultan met lavenir, progre ek lentere Sesel andeor tou konsiderasyon politik. E andeor lentere mon prop parti politik. Mon’n toultan travay pour tou Seselwa. E mon pou kontinyen travay pour tou Seselwa. Konfyans ki lepep in fer mwan depi ler mon’n asim mon latas in ranforsi mon konviksyon dan sa demars. Konfyans ki zot in fer mwan a de repriz konsekitiv i en temwanyaz vibran zot volonte pour rezet divizyon e kontinyen lo larout progre dan en klima lape, sekirite ek linite nasyonal.\nMe ki nou pe vwar ozordi? Nou pe fer fas avek diferan propozisyon – souvannfwa kontradiktwar e ki kree konfizyon – lo lavenir nou pei. Bann diferan parti politik pe propoz divers alternativ “devlopman”. Se zot drwa e zot swa dan en pei ouver, toleran e demokratik parey Sesel. Me sa bann alternativ ki zot pe propoze pe kree konfizyon, alegasyon e spekilasyon. Zot mank sibstans ek koerans. Zot sel bi se pour tir James Michel o-pouvwar. Me sa, se lepep Seselwa – e zis lepep Seselwa – ki kapab deside.\nAlors, moman in arive pour nou deside si nou oule kontinyen pourswiv sa parkour ki nou’n konmanse ansanm. Ler in arive pour nou deside – ankor enn fwa – ki kalite lavenir nou anvi pour nou pei, pour nou fanmiy, pour nou zanfan. Moman in arive pour lepep Seselwa pran son desizyon.\nSe pour sa rezon ki mon’n deside – konformeman avek lartik 52A (2) Konstitisyon Larepiblik Sesel – pour deklar mon lentansyon pour fer eleksyon prezidansyel. Proklamasyon eleksyon dan Gazet pou ganny pibliye demen le 2 Oktob. Anseki konsern dat eleksyon, sa i ava ganny deside par Komisyon Elektoral.\nMon’n deside vin devan zot pour solisit en lot manda konman Prezidan Larepiblik Sesel, parey Konstitisyon i otoriz mwan. Sa i pou mon trwazyenm e DERNYEN manda. Mon pe fer li pa akoz mon anvi pouvwar, pa akoz mon anvi reste o-pouvwar. Mon pe fer li akoz mon anvi kontinyen travay ki mon’n konmanse. Mon annan leksperyans ki zot kapab fer konfyans. E travay ki nou’n fer ansanm i en temwanyaz sa konfyans ki zot in fer mwan, e zot pe kontinyen fer mwan. Mon ankor annan lafors, lenerzi ek dezir pour fer dibyen pour Sesel. Nou pa bezwen al rekonmanse, me kontinyen sa gran proze edifikasyon Nouvo Sesel. E mwan, mon pare pour kontinyen avek zot. Mon anvi kontinyen gard nou pei lo bon semen devlopman, progre, stabilite ek linite ki mon sikseser i ava erite. Mon sel swe se asir lavenir nou pei, lavenir nou zanfan dan meyer kondisyon posib.\nMon demann zot tou senpleman pour les zot ganny enspire par rezilta travay ki nou’n fer ansanm. Mon demann pep Seselwa pour les zot ganny enspire par tou sa bann loportinite ki egziste dan nou pei. Mon demann pep Seselwa pour les zot ganny enspire par lafors nou limaz e reyonnman Sesel lo lasenn enternasyonal. Les nou ganny enspire par nou linite nasyonal. Les nou ganny enspire par nou laspirasyon. Les nou ganny enspire e motive par bann valer nou pep. Les nou ganny dirize par bann valer ki’n gid nou ziska prezan. Se bann valer solid ki disteng nou, ki fer nou linite ek nou lafors. Se bann valer ki pou gid nou a-lavenir. Se bann valer ankre dan nou e ki fer nou proklanm for: “Nou fyer ki nou Seselwa”.\nAnsanm, nou pou trionfe. Ansanm, pour plis progre. Ansanm, pour ankor plis stabilite ek linite. Ansanm, touzour ansanm, pour Sesel.